Jangan tindas penjawat awam tolak vaksin, kata CUEPACS

Kongres Kesatuan Pekerja-Pekerja Dalam Perkhidmatan Awam Malaysia (CUEPACS) menggesa supaya penjawat awam yang menolak vaksin tidak ditindas, sebaliknya mencadangkan satu garis panduan mengenai isu pengambilan vaksin dikeluarkan.

Presidennya Adnan Mat dalam kenyataan hari ini berkata garis panduan tersebut penting bagi mengelakkan majikan membuat keputusan berdasarkan pandangan mereka sendiri, sedangkan masih tiada undang-undang mewajibkan pengambilan vaksin Covid-19 setakat ini.

Menurut laporan Bernama, Adnan berkata bagi perkhidmatan awam pula, kerajaan perlu mengeluarkan pekeliling khusus yang menyentuh dengan jelas tindakan dan pendekatan yang perlu dilakukan kepada penjawat awam dalam isu pengambilan vaksin Covid-19.

“CUEPACS percaya tidak semua mereka yang menolak vaksin Covid-19 adalah golongan anti vaksin, sebaliknya mereka ini mungkin masih belum yakin dengan keberkesanan vaksin itu dan dalam hal ini kerajaan perlu pergiatkan usaha memberi kesedaran untuk meningkatkan keyakinan rakyat bagi mengambil vaksin Covid-19.

“Tindakan terburu-buru ke atas kumpulan yang masih menolak vaksin hanya akan mendedahkan kerajaan kepada risiko tindakan undang-undang sekiranya garis panduan atau undang-undang jelas mengenai pengambilan vaksin belum dikuatkuasakan,” katanya.

Adnan berkata CUEPACS berpendirian teguh bahawa semua penjawat awam sewajarnya mengambil suntikan vaksin Covid-19 bagi memastikan sistem penyampaian perkhidmatan awam dapat berjalan seperti biasa kerana mereka semua adalah barisan hadapan yang akan menjadi pemudah cara kepada rakyat dan sektor ekonomi.

Katanya suntikan vaksin Covid-19 dapat mengelakkan seseorang yang dijangkiti virus itu menerima kesan lebih buruk selain mampu mengelakkan risiko kematian sekali gus mampu mewujudkan persekitaran tempat kerja selamat dan mengurangkan risiko jangkitan.

Adnan berkata CUEPACS juga menggesa kerajaan membentuk satu jawatankuasa khas bagi menilai dan mengkaji berkenaan undang-undang mewajibkan pengambilan vaksin Covid-19 di Malaysia, dalam usaha memastikan keberkesanan Program Imunisasi Covid-19 Kebangsaan (PICK).

Bagaimanapun beliau berkata jawatankuasa itu perlu meneliti syor dan cadangan daripada pelbagai pihak sebelum satu undang-undang boleh diwujudkan memandangkan masih belum ada negara di dunia yang mewajibkan pengambilan vaksin Covid-19 termasuk Pertubuhan Kesihatan Sedunia (WHO) sendiri.

Dalam pada itu, Adnan berkata kerajaan perlu memantau dan mengambil tindakan tegas terhadap golongan anti vaksin yang menyebarkan propaganda tidak benar menerusi media sosial kerana golongan tersebut boleh menjadi barah dan menggagalkan usaha kerajaan untuk keluar daripada pandemik Covid-19.

Justeru itu, golongan anti vaksin ini perlu dipantau dan diambil tindakan tegas supaya tidak mencetuskan kebimbangan dan menyampaikan maklumat tidak tepat, katanya.


PH jumpa Ismail Sabri janji sokong RUU Anti Lompat Parti

Perdana Menteri (PM) Datuk Seri Ismail Sabri Yaakob dikunjungi pemimpin utama blok pembangkang, Pakatan Harapan (PH) di pejabatnya hari ini menjelang pembentangan Rang Undang-Undang (RUU) Anti Lompat Parti pada 11 April nanti.

Delegasi PH diketuai Presiden PKR Datuk Seri Anwar Ibrahim disertai bersama Setiausaha Agung DAP Anthony Loke, Presiden Amanah Mohamad Sabu dan Presiden UPKO Datuk Seri Wilfred Madius Tangau bertemu Ismail Sabri di pejabatnya.

Dalam satu kenyataan Majlis Presiden PH dijelaskan pertemuan tersebut bagi memberikan komitmen mereka untuk menyokong RUU Anti Lompat Parti dapat diluluskan di Dewan Rakyat nanti.

“Pakatan Harapan Beri Komitmen Penuh Untuk Luluskan RUU Pindaan Perlembagaan Persekutuan (Anti Lompat Parti).

“Pimpinan utama Pakatan Harapan telah mengadakan satu pertemuan bersama Perdana Menteri pagi ini bagi mendapatkan penjelasan berhubung status pembentangan Rang Undang-Undang Pindaan Perlembagaan Persekutuan (Anti Lompat Parti) yang dijadualkan pada 11 April 2022,” katanya dalam satu kenyataan.

Dalam pada itu, kenyataan itu juga berkata Ismail Sabri memberi jaminan tidak ada sebarang perubahan berhubung sidang khas yang akan diadakan pada 11 April ini dan ia akan berjalan seperti yang sudah dijadualkan sebelum ini.

“Perdana Menteri telah memberi komitmen bahawa tidak ada perubahan kepada notis mesyuarat persidangan khas Dewan Rakyat yang dijadualkan pada 11 April 2022 sepertimana yang telah diedarkan kepada Ahli-Ahli Parlimen.

“Majlis Presiden Pakatan Harapan memberi komitmen penuh bahawa kesemua Ahli Parlimen Pakatan Harapan akan memberi sokongan bagi tujuan meluluskan Pindaan Perlembagaan ini,” kata kenyataan itu lagi.

RUU tersebut antara salah satu janji yang termaktub dalam memorandum persefahaman (MoU) antara PH dengan kerajaan yang dimerterai sebelum ini, malah sepatutnya dibentangkan pada sidang Dewan Rakyat baru-baru ini.

RUU itu sebelum ini ditangguh pembentangannya kerana masih memerlukan penelitian lanjut bagi memastikan pindaan itu mendapat sokongan di Dewan Rakyat.

Pada 13 September lalu, PH dan kerajaan Ismail Sabri menandatangani MoU dalam urusan pentadbiran kerajaan.

MoU tersebut dijangka berakhir pada Julai ini dan UMNO semasa Perhimpunan Agung 2021 baru-baru ini juga lantang mendesak pembubaran Parlimen bagi memberi Pilihan Raya Umum Ke-15 (PRU-15) disegerakan.


32 mangsa banjir di daerah Jelebu dipindahkan

Penduduk di sekitar daerah Jelebu berdepan bencana banjir selepas hujan lebat melanda sejak petang semalam sehingga mengakibatkan air naik ke paras hampir satu meter.

Menurut laporan media, banjir melanda Kampung Lakai di daerah Jelebu dan menyebabkan seramai 32 mangsa daripada enam keluarga terjejas dan dipindahkan ke lokasi selamat.

Kediaman masing-masing dinaiki air kira-kira jam 4 pagi tadi.

Komander Operasi Balai Bomba dan Penyelamat Simpang Pertang, Azmi Wahab, berkata berdasarkan maklumat awal pihaknya, seramai 17 penduduk termasuk dua kanak-kanak dan seorang bayi perempuan berusia 15 bulan terpaksa berpindah ke lokasi selamat awal pagi tadi.

Katanya, daripada jumlah itu seramai 15 mangsa dipindahkan ke balai raya di kampung berkenaan, manakala dua lagi berpindah ke rumah saudara terdekat.

“Sehingga kini jumlah sebenar mangsa yang terkesan akibat banjir di Kampung Lakai masih disiasat dengan kerjasama agensi lain yang berkaitan,” katanya dipetik laporan BH.

Sementara itu Pengerusi Jawatankuasa Pembangunan dan Keselamatan Kampung Persekutuan (JPKKP) Kampung Lakai, Mohd Adlan Jasin, mengesahkan ketika ini enam keluarga membabitkan 32 mangsa ditempatkan di balai raya kampung berkenaan.

Katanya jumlah sebenar mangsa sedang dikenal pasti dan tindakan sedang dilakukan bagi memastikan semua mangsa diberi perhatian sewajarnya.

“Ketika ini keadaan air masih bertahan dan kita berharap situasi akan kembali normal sekiranya cuaca bertambah baik dan mangsa boleh pulang ke rumah masing-masing,” katanya.


Covid-19: Kemasukan ke hospital meningkat minggu lalu

Kemasukan ke fasiliti penjagaan kesihatan awam, kes aktif dan jangkitan baharu semakin meningkat dalam tempoh minggu epidemiologi (ME) ke-25, antara 19 dan 25 Jun.

Ketua Pengarah Kesihatan Tan Sri Dr Noor Hisham Abdullah berkata kemasukan ke hospital dan pusat kuarantin dan rawatan (PKRC) Covid-19 bagi setiap 100,000 penduduk meningkat 11 peratus berbanding minggu sebelumnya.

“Pesakit Covid-19 yang dimasukkan ke hospital bagi setiap 100,000 orang telah meningkat 28 peratus dengan pesakit Kategori 1 dan 2 meningkat sebanyak 14 peratus manakala Kategori 3, 4 dan 5 mencatatkan peningkatan sebanyak 45 peratus,” katanya dalam satu kenyataan hari ini.

Dr Noor Hisham berkata kadar penggunaan katil biasa, unit rawatan rapi dan PKRC, bagaimanapun, kekal sama dalam ME25.

Beliau berkata kes yang dipantau Pusat Penilaian Covid-19 (CAC) di seluruh negara juga meningkat.

“Jumlah pesakit yang datang ke CAC meningkat 22 peratus, manakala kes baharu yang menjalani pengasingan di rumah meningkat 16.5 peratus. Kes Covid-19 dirujuk ke hospital dan PKRC juga meningkat 18.9 peratus.

“Pada ME24, CAC merekodkan 4,132 kes, pengasingan di rumah mencatatkan 2,297 kes manakala fasiliti kesihatan awam menerima 137 kes.

“Semasa ME25, kes di CAC meningkat kepada 5,043, kes di bawah pengawasan rumah meningkat kepada 3,026 manakala 163 kes dirujuk ke hospital atau PKRC,” kata Dr Noor Hisham.

Beliau menambah bahawa kes yang dipantau oleh CAC secara maya telah meningkat daripada 27,247 ketika ME24 kepada 34,639 dalam ME25.

Ini, kata Dr Noor Hisham, juga mencerminkan purata kes aktif dalam ME25 telah meningkat sebanyak 12.1 peratus kepada 26,946.

Dr Noor Hisham berkata jangkitan baharu juga menunjukkan trend menaik dengan peningkatan 10.9 peratus daripada 14,195 dalam ME24 kepada 15,201 pada minggu berikutnya.

“Terdapat sedikit peningkatan dari segi penularan tempatan daripada 14,187 kepada 15,201, tetapi kes import menyaksikan lonjakan ketara daripada hanya lapan kes kepada 538 kes.”

Mengenai kematian, beliau berkata terdapat trend menurun dengan 21 kematian dilaporkan pada ME24 manakala 13 dilaporkan dalam ME25.


PRN Johor: Pejuang masih solo

Parti Pejuang Tanah Air (Pejuang ) dilaporkan menolak pelawaan Pakatan Harapan (PH) untuk membentuk gabungan besar berdepan Barisan Nasional (BN) dan Perikatan Nasional (PN) pada Pilihan Raya Negeri (PRN) Johor, tidak lama lagi.

Menurut Presiden Pejuang Datuk Seri Mukhriz Mahathir, parti itu kekal untuk bertanding solo pada PRN berkenaan namun membuka ruang perbincangan dengan Parti Ikatan Demokratik Malaysia (MUDA).

Beliau mengakui mengadakan perbincangan dengan Presiden MUDA Syed Saddiq Syed Abdul Rahman berhubung kerjasama itu tetapi belum dimuktamadkan lagi.

“Kalau menjadi kita boleh buat pengumuman dalam masa terdekat. Dan, dengan pihak lain, belum ada perbincangan mendalam. Contohnya dengan PH,” katanya pada sidang media di sini, hari ini.

Beliau berkata, berdasarkan pengalaman sebelum ini, terdapat perkara berkaitan prinsip yang menyukarkan untuk kerjasama di antara Pejuang dan PH.

“Kita lihat ada prinsip tertentu yang bukan setakat berbeza, tapi bertentangan di antara parti-parti dalam PH. Kita ada pengalaman itu. Waktu itu, memang kita ada agenda yang satu, iaitu untuk mengalahkan penyangak.

“Sekarang ini, bila kita saling mengenali, kita rasakan mungkin juga ada ruang kerjasama, walaupun tidak boleh dipupuk dalam satu bentuk gabungan. Mungkin kerjasama dalam bentuk lain,” katanya.

Bekas Menteri Besar Kedah itu juga berharap prosedur operasi standard (SOP) yang diperkenal Suruhanjaya Pilihan Raya (SPR) kelak tidak menyukarkan orang ramai untuk keluar mengundi.

Kita harapkan semua proses dipermudahkan. Kebenaran rakyat pulang ke Johor dari Singapura, mahupun mereka boleh mendaftar sebagai pengundi pos, katanya.


Elak ‘microsleep’ ketika memandu

Minggu ini ramai perantau yang akan memandu pulang ke kampung halaman untuk menyambut berhari raya bersama keluarga.

Sebagai pemandu, mereka perlu pastikan diri cukup rehat mental dan fizikal, lebih-lebih lagi buat mereka yang bakal menghadapi perjalanan jarak jauh bagi mengelakkan kejadian terlelap semasa memandu atau ‘microsleep’.

Pakar Bedah Telinga, Hidung, Tekak, Dengkur dan Tidur, Hospital Pakar Antarabangsa Beacon, Dr. Raymond Tan, berkata microsleep terjadi tanpa amaran dan antara penyebab sering berlakunya kemalangan di jalan raya kerana apabila badan keletihan, otak akan ‘tertidur’ selama beberapa saat, walaupun mata anda terbuka dan tangan memegang stereng.

“Kebanyakan mereka yang mengalami microsleep tidak sedar mereka tertidur. Sebenarnya ia terjadi berulang kali dalam beberapa minit atau sejam. Apabila terjaga, kenderaan individu berkenaan tiba-tiba sahaja sudah terbabas, masuk parit atau terlanggar kereta di hadapan.

“Antara simptom seseorang itu mungkin bakal menjadi mangsa microsleep ialah lambat bertindak balas terhadap sebarang maklumat, pandangan kosong, mata berkelip lebih kerap, menguap berlebihan dan tersentak tiba-tiba,” katanya.

Tambah Dr. Raymond, kebiasaannya individu yang menjadi mangsa microsleep itu merasakan beliau masih memandu sedangkan beliau sudah ‘shut down’ dan ini boleh berlaku ketika mata masih terbuka.

“Selalunya kejadian ini berlaku ketika seseorang memandu waktu puncak mengantuk antara jam 3.00 hingga 5.00 pagi dan antara 2.00 hingga 4.00 petang.

“Lazimnya potensi menjadi mangsa microsleep adalah apabila memandu jarak jauh. Selain itu, terdapat faktor lain seperti waktu pemanduan, keadaan kesihatan dan kecergasan pemandu, bentuk dan permukaan jalan raya serta keadaan cuaca boleh menyebabkan mengantuk,” ujarnya.

Jadi, jangan paksa diri untuk terus memandu atau bekerja dalam keadaan badan letih dan mata mengantuk. Berhentilah di mana-mana tempat selamat dan lelapkan mata sebentar. Lima minit pun cukup atau berhenti setiap dua atau tiga jam jika pemanduan jarak jauh.

Selain itu, terdapat beberapa rawatan mudah boleh diamalkan oleh si pemandu. Antaranya, pemandu perlu mendapatkan tidur yang mencukupi dan berkualiti (tujuh hingga sembilan jam) sebelum memulakan perjalanan yang panjang.

“Jika anda terpaksa memandu, anda boleh minum dua cawan kopi dan meneruskan perjalanan. Pun begitu, sebaik-baiknya, anda mendapatkan rehat yang cukup dan mengelakkan pergantungan kepada kafein,” ujarnya.

TIPS


PM India ucap takziah atas pemergian Samy Velly

Perdana Menteri India Narendra Modi melahirkan rasa dukacita atas pemergian bekas Presiden MIC Tun S. Samy Vellu yang juga penerima Anugerah Pravasi Bharatiya Samman pertama dari Malaysia.

“Sedih dengan pemergian Tun S. Samy Vellu, bekas menteri di Malaysia dan penerima Anugerah Pravasi Bharatiya Samman pertama dari Malaysia. Takziah kepada keluarga beliau. Om Shanti,” katanya menerusi Twitter, lapor Bernama.

Samy Vellu, 86, meninggal dunia kira-kira 7 pagi Khamis di kediamannya.

Semasa hayatnya, Samy Vellu pernah dilantik sebagai Menteri Kerja Raya dari 1979 hingga 1989 dan 1995 hingga 2008, selain menjadi Ahli Parlimen Sungai Siput bermula 1974 hingga 2008.

Mendiang pernah berkhidmat sebagai anggota pentadbiran Persekutuan di bawah tiga Perdana Menteri iaitu Tun Hussein Onn, Tun Dr Mahathir Mohamad dan Tun Abdullah Ahmad Badawi dari 1978 hingga 2008.

Anugerah berprestij Pravasi Bharatiya Samman (PBSA) yang disampaikan Presiden India itu ialah anugerah tertinggi untuk bukan pemastautin India dan warga yang berada di luar negara.

Penyampaian anugerah itu dibuat semasa acara tahunan Pravasi Bharatiya Divas di India sebagai menghargai sumbangan yang telah diberikan.


Hujan berterusan diramal di Johor dan negeri pantai timur

Jabatan Meteorologi Malaysia (MetMalaysia) hari ini mengeluarkan amaran hujan berterusan di timur semenanjung membabitkan Johor, Pahang, Kelantan dan Terengganu sehingga 22 Jan ini.

Dalam kenyataan yang dikeluarkan petang ini, jabatan itu memberi amaran ribut petir dan hujan lebat berserta angin kencang dijangka berlaku di pedalaman dan barat Semenanjung, tengah dan barat Sarawak serta Sabah pada sebelah petang dan awal malam dalam tempoh berkenaan.

“Berdasarkan analisis model-model cuaca, luruan monsun yang berlaku di rantau negara dijangka sehingga 25 Jan depan dan keadaan ini berpotensi menghasilkan hujan berterusan di timur Semenanjung dalam tempoh tersebut,” menurut kenyataan itu.

Dalam pada itu, orang awam dinasihatkan sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih.

Selain itu, amaran angin kencang turut dikeluarkan bagi perkapalan dengan keadaan angin kencang dan laut bergelora kategori ketiga diramalkan berlaku sehingga Rabu depan.

“Angin kencang timur laut melebihi 60 kilometer sejam (kmsj) dengan ombak setinggi melebihi 4.5 meter dijangka di kawasan perairan utara Condore.

“Keadaan angin kencang dan laut bergelora ini adalah berbahaya kepada semua aktiviti pantai dan perkapalan termasuk pekerja di pelantar minyak,” menurut kenyataan itu.


Tiada usul tamatkan kerjasama dengan UMNO dalam Muktamad PAS

PAS tidak menerima sebarang usul berkaitan menamatkan hubungan kerjasama dengan UMNO menerusi Muafakat Nasional (MN) untuk dibawa dan diputuskan pada Muktamar Tahunan PAS kali ke-68 pada 3 dan 4 Sept ini.

Setiausaha Agung PAS Datuk Seri Takiyuddin Hassan, sebaliknya berkata terdapat PAS peringkat kawasan yang menghantar usul berkaitan mengukuhkan penyatuan ummah dan MN sejajar dengan pendirian parti itu, lapor Bernama.

“Kita ada 197 kawasan PAS di seluruh negara yang menghantar usul kepada PAS Pusat dan setakat ini kita belum memuktamadkan usul-usul diterima tanpa bahas dan usul-usul yang akan dibahaskan pada muktamar kali ini.

“Antara usul yang memang dibangkitkan ialah berkenaan MN tapi tidak lebih daripada kita menekankan isu penyatuan ummah dan setakat ini tiada usul diterima bercanggah dengan pendirian PAS,” katanya pada sidang media di sini semalam.

Beliau berkata pendirian PAS berkaitan penyatuan ummah amat jelas yang bukan sahaja terhad dengan UMNO, tetapi juga parti lain dalam menjamin kestabilan politik demi kesejahteraan negara.

Takiyuddin berkata PAS juga sedang berusaha mencari jalan bagi mengelak pertembungan dengan UMNO pada Pilihan Raya Umum ke-15 (PRU-15) yang dilihat akan merugikan dalam konteks penyatuan ummah.

“Kita masuk pilihan raya kita mahu menang, ada situasi apabila pertandingan lebih dua penjuru, kedua-dua pihak yang terlibat dalam penyatuan ummah ini kalah dan yang menang pihak ketiga, jadi saya boleh mengesahkan bahawa usaha untuk mengelakkan perkara itu menjadi keutamaan kita,” katanya.

Sementara itu, Takiyuddin berkata seramai 1,300 perwakilan akan menyertai muktamar tahunan kali ini yang akan berlangsung di Kompleks PAS Kedah di sini, yang bermungkinan menjadi muktamar terakhir parti itu sebelum PRU15 akan datang.

Selain itu, beliau berkata PAS turut menjemput wakil daripada semua parti komponen dalam Perikatan Nasional, pimpinan tertinggi UMNO serta pengerusi Gerakan Tanah Air Tun Dr Mahathir Mohamad.

“Kita turut menjemput perwakilan daripada parti-parti politik luar negara terutama yang melibatkan gerakan Islam, wakil kedutaan di negara ini…bagaimanapun setakat ini semua jemputan belum ada lagi pengesahan kehadiran,” katanya.

Beliau berkata sejajar dengan muktamar kali ini, PAS turut mengadakan Muktamar Dewan Pemuda PAS Pusat, Muktamar Dewan Ulama PAS, Muktamar Dewan Muslimat PAS Pusat, Konvensyen Dewan Himpunan Pendukung PAS dan Konvensyen Assabiqun (veteran) PAS pada 1 dan 2 Sept.


Johor rekod 33 kematian akibat Covid-19 semalam

Johor mencatat jumlah kematian tertinggi akibat Covid-19 dalam tempoh 24 jam semalam, apabila seramai 33 pesakit meninggal dunia, termasuk 15 kes kematian di luar hospital atau ‘brought in death’ (BID).

Menurut Kementerian Kesihatan (KKM) menerusi laman sesawangnya COVIDNOW yang dikemas kini malam tadi, keseluruhan jumlah kematian di negeri itu sejak awal tahun lalu sehingga semalam meningkat kepada 3,518 kes.

Johor juga merupakan antara empat negeri tertinggi dengan kes aktif iaitu sebanyak 11,575 kes, selain jumlah kes positif kini mencecah 209,318 dan 194,765 daripadanya telah sembuh.

Semalam sahaja seramai 88 pesakit Covid-19 meninggal dunia di seluruh negara, termasuk 26 daripadanya melibatkan kes ‘brought in death’ (BID), lapor KKM,

Jumlah kematian terbaharu itu menjadikan keseluruhan sejak Covid-19 melanda negara awal tahun lalu meningkat kepada 27,858 kes, termasuk 5,635 melibatkan BID.

Semalam, Sarawak merekodkan 14 kes kematian diikuti Sabah (12 kes); Pulau Pinang (lapan); masing-masing empat di Negeri Sembilan dan Perak; Melaka (tiga); masing-masing dua di Kedah, Perlis, Selangor dan Terengganu; dan masing-masing satu di Pahang dan Kuala Lumpur.

Pecahan kes baharu Covid-19 mengikut negeri pada 16 Oktober 2021.

Sementara itu, Lembah Klang yang merangkumi Selangor, Kuala Lumpur dan Putrajaya kembali menjadi penyumbang kepada peningkatan jumlah jangkitan harian Covid-19 di seluruh negara semalam.

Dalam tempoh 24 jam sehingga 12 tengah hari semalam, sebanyak 7,509 kes baharu direkodkan dengan Selangor mencatat peningkatan kes daripada 1,163 pada Jumaat, kepada 1,744 kes semalam. Kuala Lumpur pula merekodkan 259 kes berbanding 265 (Jumaat), dan Putrajaya 37 kes semalam (39 kes Jumaat).

Dua lagi negeri merekodkan peningkatan jangkitan semalam, membabitkan Sarawak yang mencatat 1,055 kes berbanding 1,009 kes pada Jumaat, dan Negeri Sembilan (236 kes semalam, 199 Jumaat).

Tiga belas negeri lain mencatat penurunan dengan terendah dilaporkan di Labuan sebanyak dua kes.

Sementara itu, jumlah kes aktif Covid-19 di seluruh negara sehingga semalam juga turun kepada 95,159 kes berbanding 97,505 kes yang dilaporkan pada Jumaat.

Daripada jumlah itu, 73,271 masih dikenakan kuarantin di rumah, 14,401 ditempatkan di PKRC, dan 6,793 dirawat di hospital seluruh negara.

Seramai 694 pesakit lagi dirawat di unit rawatan rapi, termasuk 344 pesakit yang memerlukan alat bantuan pernafasan.


Enam pesawat A380-800 MAS masih untuk dijual, kata Izham

Malaysia Aviation Group Bhd (MAG) belum membuat sebarang keputusan mengenai status pesawatnya, Airbus A380-800, yang masih untuk dijual, kata Ketua Pegawai Eksekutif Kumpulan, Kapten Izham Ismail.

Beliau berkata buat masa ini, kesemua enam pesawat super jumbo itu tidak beroperasi, lapor Bernama.

“Kami sedang berunding dengan pembeli berpotensi. Terdapat pertanyaan dan ia kekal sulit,” katanya ketika ditemui pemberita di luar Festival Penerbangan Asia 2022 hari ini.

Beliau berkata demikian ketika ditanya mengenai status enam pesawat A380-800 kumpulan itu.

Izham merupakan antara ahli panel bagi mengupas tajuk “Flying with confidence – what next for airlines in Asia?” pada festival dua hari bermula hari ini itu.

Pada 12 Julai 2021, MAG, syarikat induk penerbangan nasional, Malaysia Airlines, mengeluarkan notis tender kepada pihak yang berminat untuk membeli pesawat A380 dan/atau komponennya.

Penjualan itu susulan keputusan MAG untuk tidak lagi menggunakan kumpulan pesawat A380 selepas langkah penstrukturan semula yang selesai dilakukan pada Mac 2021.

MAG melaksanakan proses hak dalam menilai penyerahan oleh bakal pembida dan menjangkakan dapat menyelesaikan langkah itu pada suku keempat 2021.

Unit milik penuh MAG, MAB Pesawat Sdn Bhd diberikan tanggungjawab untuk melaksanakan tender terbuka bagi penjualan pesawat tersebut dan/atau komponennya di mana pihak yang berminat perlu mengemukakan cadangan mereka selewat-lewatnya pada 12 Ogos, 2021.

Selain itu, ketika ditanya mengenai masalah tenaga kerja yang dihadapi industri penerbangan di peringkat global, Izham berkata ia amat menjejaskan syarikat penerbangan untuk meningkatkan kapasiti mereka.

Beliau berkata beberapa lapangan terbang antarabangsa menghadapi kekurangan sumber dan oleh yang demikian, syarikat penerbangan tidak dapat meningkatkan kapasiti masing-masing walaupun mempunyai pesawat.

“Sesetengah syarikat penerbangan tidak mengoperasikan pesawat mereka sejak sekian lama (semasa pandemik) dan kini mereka membawanya kembali. Ia bukan langkah yang boleh dilakukan sekelip mata kerana memerlukan 30 hingga 90 hari untuk membawa kembali pesawat ke dalam perkhidmatan. Itulah cabaran yang syarikat penerbangan hadapi,” katanya.

Beliau berkata Malaysia Airlines bernasib baik kerana mempunyai keputusan yang amat bersifat kolektif untuk tidak memberhentikan warga kerja semasa pandemik.

“Apa yang kami lakukan adalah mengurangkan gaji eksekutif kanan untuk menyokong mereka yang berpendapatan lebih rendah…setiap orang kekal dalam keadaan yang baik bersama kami.

“Kita tahu walau macam mana buruk sekalipun situasinya, kita memerlukan mereka apabila pandemik ini berakhir. Kami tidak membiarkan sesiapa pun pergi. MAS terkawal. Kami mempunyai juruterbang…kami ada semuanya,” katanya.

Izham juga berkata pihaknya berkomunikasi secara aktif dengan pengendali lapangan terbang dan menyifatkan hubungan dengan Malaysia Airports Holdings Bhd (MAHB) juga rapat.

Beliau berkata MAG juga telah membuat keputusan yang amat berhati-hati apabila enggan membiarkan pesawatnya tidak beroperasi untuk jangka masa panjang.

Pada masa ini, MAG mempunyai kumpulan 102 pesawat dan daripada jumlah itu, 87 pesawat adalah di bawah Malaysia Airlines dan bakinya dioperasikan di bawah jenama MASwings dan Firefly’s, katanya.

“MAS bukanlah sebuah syarikat penerbangan yang besar. Semua pesawat kita sebenarnya terbang…ia terbang walaupun semasa pandemik,” katanya.

Izham berkata MAS menyasar untuk mencapai kapasiti kira-kira 76 peratus pada akhir 2022.

“Kami kini berusaha untuk mencecah 50 peratus (kapasiti). Hari ini, penumpang yang diterbangkan MAS adalah 30 peratus lebih baik berbanding dengan jangkaan kami,” katanya.

Pada April, MAG dilaporkan merancang untuk meningkatkan kapasiti pesawat dengan sebanyak 15 peratus lagi selain daripada 20 peratus tahap pra-COVID-19 yang diunjurkan bagi bulan itu, susulan pembukaan semula sempadan Malaysia pada 1 April, 2022.


Siren amaran banjir dengan pembesar suara akan ditambah: Ismail Sabri

Kerajaan bercadang menambah jumlah siren yang dilengkapi amaran suara di lokasi-lokasi berisiko berlakunya bencana banjir untuk mengarahkan penduduk berpindah, menurut laporan Bernama.

Perdana Menteri Datuk Seri Ismail Sabri Yaakob dalam satu kenyataan berkata ia merupakan antara cadangan penambahbaikan menghadapi bencana banjir yang dibincangkan dalam Mesyuarat Khas Task Force Pengurusan Pasca Banjir Bencana Monsun Timur Laut 2021/2022 (MTL 2021/2022) dipengerusikannya hari ini.

Beliau berkata cadangan penambahbaikan turut meliputi Sistem Amaran Siren Banjir Berpusat dikoordinasi oleh Jabatan Pengairan dan Saliran (JPS) serta kamera litar tertutup (CCTV) di stesen pemantauan aras air supaya penduduk bersedia untuk berpindah sekiranya air berada pada paras bahaya serta ramalan cuaca berangka.

Katanya bagi meningkatkan tahap perlindungan infrastruktur saliran dan pantai, Kementerian Alam Sekitar dan Air (KASA) mencadangkan peningkatan tahap perlindungan/kala ulangan reka bentuk infrastruktur saliran dan pantai daripada 100 tahun Average Recurrence Interval (ARI) kepada 200 tahun ARI.

Selain itu, mesyuarat juga meneliti cadangan berhubung penambahbaikan komunikasi, pendidikan dan kesedaran awam (CEPA) menerusi aktiviti-aktiviti latih amal banjir dan maklumat yang dihebah Kementerian Komunikasi dan Multimedia Malaysia (KKMM).

“Kluster komunikasi strategik yang diterajui KKMM aktif melaksanakan hebahan maklumat sejak bermulanya MTL 2021/2022 dan usaha dipergiatkan sejak jangkaan akan berlaku gelombang kedua bagi memastikan penduduk khususnya dan negara amnya bersedia agar keadaan lebih terkawal,” katanya.

Beliau berkata strategi komunikasi melibatkan promosi hebahan amaran dan situasi semasa, hebahan bantuan-bantuan kerajaan, mengenal pasti isu berbangkit dan ditangani bersama pelbagai agensi serta usaha-usaha mengesan berita palsu dan segera menyiarkan penafian.

Menurutnya platform yang digunakan adalah media massa, media sosial, saluran Jabatan Penerangan, turun padang, advokasi, penerbitan dan usaha-usaha libat urus.

Sementara itu, Perdana Menteri berkata pelaksanaan semua inisiatif Pasca Banjir Bencana MTL 2021/2022 akan sentiasa dipantau Task Force bagi memastikan mekanisme kesiapsiagaan dan pengurusan bencana negara sentiasa diperkemas dan berada pada tahap optimum.


Buaya di bawah air yang tenang

Sejarah telah membuktikan bahawa penaklukan penjajah yang bermula di Tanah Melayu berlangsung dengan mudah oleh penjajah British, selepas kejayaan Portugis menawan Melaka pada tahun 1511. Walaupun pada awalnya, terdapat perlawanan yang sengit.

Kedatangan penjajah yang berikutnya berlaku dengan mudah akibat perpecahan dalam kalangan raja-raja dan rakyat, di samping keinginan nafsu berharta dan bertakhta sehingga mereka sanggup menjual maruah diri, agama dan bangsa. Lalu, akhirnya mereka menyerahkan semuanya kepada penjajah dan musuh agama serta bangsanya kerana bangsa ini beragama Islam yang dijadikan musuh oleh semua penjajah.

Sehinggakan, ada dalam kalangan mereka yang sanggup mengundang musuh untuk datang membantu perlawanan sesama sendiri. Allah SWT memberikan suatu amaran tentang keadaan ini melalui firman-Nya:

لَهُۥ مُعَقِّبَٰتٞ مِّنۢ بَيۡنِ يَدَيۡهِ وَمِنۡ خَلۡفِهِۦ يَحۡفَظُونَهُۥ مِنۡ أَمۡرِ ٱللَّهِۗ إِنَّ ٱللَّهَ لَا يُغَيِّرُ مَا بِقَوۡمٍ حَتَّىٰ يُغَيِّرُواْ مَا بِأَنفُسِهِمۡۗ وَإِذَآ أَرَادَ ٱللَّهُ بِقَوۡمٖ سُوٓءٗا فَلَا مَرَدَّ لَهُۥۚ وَمَا لَهُم مِّن دُونِهِۦ مِن وَالٍ١١ 9

“Baginya (manusia) ada malaikat-malaikat yang selalu menjaganya bergiliran, dari depan dan belakangnya. Mereka menjaganya atas perintah Allah. Sesungguhnya, Allah tidak akan mengubah keadaan suatu kaum sebelum mereka mengubah keadaan yang ada pada diri mereka sendiri. Dan apabila Allah menghendaki keburukan terhadap suatu kaum, maka tiada yang dapat menolaknya dan tiada pelindung bagi mereka selain Dia.” (Surah al-Ra‘d: 11)

Allah SWT juga memberikan amaran melalui firman-Nya:

وَأَطِيعُواْ ٱللَّهَ وَرَسُولَهُۥ وَلَا تَنَٰزَعُواْ فَتَفۡشَلُواْ وَتَذۡهَبَ رِيحُكُمۡۖ وَٱصۡبِرُوٓاْۚ إِنَّ ٱللَّهَ مَعَ ٱلصَّٰبِرِينَ٤٦

“Dan taatilah kepada Allah dan Rasul-Nya dan janganlah kamu saling berbantah-bantahan, yang menyebabkan kamu menjadi gentar dan hilang kekuatanmu. Dan bersabarlah. Sesungguhnya, Allah berserta orang-orang yang sabar.” (Surah al-Anfal: 46)

Allah SWT menunjukkan batas dan sempadan hubungan dengan golongan bukan Islam dalam kewajipan menyampaikan Islam kepada seluruh manusia di seluruh dunia. Petunjuk Allah SWT telah memberikan kejayaan apabila pengaruh Islam berjaya masuk ke dalam diri manusia, bukan sekadar memasuki ke dalam negerinya sahaja. Sehinggakan, negeri itu berubah menjadi tanah air Islam tanpa dijajah.

Perkara ini dinyatakan oleh firman Allah SWT:

عَسَى ٱللَّهُ أَن يَجۡعَلَ بَيۡنَكُمۡ وَبَيۡنَ ٱلَّذِينَ عَادَيۡتُم مِّنۡهُم مَّوَدَّةٗۚ وَٱللَّهُ قَدِيرٞۚ وَٱللَّهُ غَفُورٞ رَّحِيمٞ٧ لَّا يَنۡهَىٰكُمُ ٱللَّهُ عَنِ ٱلَّذِينَ لَمۡ يُقَٰتِلُوكُمۡ فِي ٱلدِّينِ وَلَمۡ يُخۡرِجُوكُم مِّن دِيَٰرِكُمۡ أَن تَبَرُّوهُمۡ وَتُقۡسِطُوٓاْ إِلَيۡهِمۡۚ إِنَّ ٱللَّهَ يُحِبُّ ٱلۡمُقۡسِطِينَ٨ إِنَّمَا يَنۡهَىٰكُمُ ٱللَّهُ عَنِ ٱلَّذِينَ قَٰتَلُوكُمۡ فِي ٱلدِّينِ وَأَخۡرَجُوكُم مِّن دِيَٰرِكُمۡ وَظَٰهَرُواْ عَلَىٰٓ إِخۡرَاجِكُمۡ أَن تَوَلَّوۡهُمۡۚ وَمَن يَتَوَلَّهُمۡ فَأُوْلَٰٓئِكَ هُمُ ٱلظَّٰلِمُونَ٩9

“Mudah-mudahan Allah menimbulkan kasih sayang antaramu dengan orang-orang yang kamu musuhi di antara mereka. Dan Allah adalah Maha Kuasa. Dan Allah Maha Pengampun lagi Maha Penyayang. (7); Allah tidak melarang kamu untuk berbuat baik dan berlaku adil terhadap orang-orang yang tiada memerangimu karena agama dan tidak (pula) mengusir kamu dari negerimu. Sesungguhnya Allah menyukai orang-orang yang berlaku adil. (8); Sesungguhnya, Allah hanya melarang kamu menjadikan sebagai kawanmu orang-orang yang memerangimu karena agama dan mengusir kamu dari negerimu, dan membantu (orang lain) untuk mengusirmu. Dan sesiapa menjadikan mereka sebagai kawan, maka mereka itulah orang-orang yang zalim. (9)” (Surah al-Mumtahanah: 7-9)

Semua amaran Allah SWT tidak diendahkan, malah sempadan ketetapan Allah juga tidak dipedulikan. Maka, cerita Singapura dilanggar todak dan pemuda bijak yang menasihati supaya melawan serangan todak dengan batang pisang pula dibunuh kerana kebijaksanaannya, adalah satu iktibar yang benar. Hanya penipu dan penjahat yang menjadi pengampu sahaja dihormati, disanjung dan didampingi.

Kini, DAP yang dikatakan kononnya sudah berubah sedang disanjung, walaupun ideologi dan pendekatannya secara terang-terangan bersikap anti-Islam. Hal ini demikian kerana, mereka berdiam diri tanpa mengubah dasar partinya, bersama parti-parti yang bersekongkol dengannya.

Mereka bertindak sedemikian semata-mata demi memperoleh kemenangan yang menghalalkan cara, tanpa peduli terhadap amaran Allah SWT kepada generasi awal yang menjadi teladan, sebagaimana firman-Nya:

يٰٓاَيُّهَا ٱلَّذِينَ ءَامَنُواْ لَا تَتَّخِذُواْ عَدُوِّي وَعَدُوَّكُمۡ أَوۡلِيَآءَ تُلۡقُونَ إِلَيۡهِم بِٱلۡمَوَدَّةِ وَقَدۡ كَفَرُواْ بِمَا جَآءَكُم مِّنَ ٱلۡحَقِّ يُخۡرِجُونَ ٱلرَّسُولَ وَإِيَّاكُمۡ أَن تُؤۡمِنُواْ بِٱللَّهِ رَبِّكُمۡ إِن كُنتُمۡ خَرَجۡتُمۡ جِهَٰدٗا فِي سَبِيلِي وَٱبۡتِغَآءَ مَرۡضَاتِيۚ تُسِرُّونَ إِلَيۡهِم بِٱلۡمَوَدَّةِ وَأَنَا۠ أَعۡلَمُ بِمَآ أَخۡفَيۡتُمۡ وَمَآ أَعۡلَنتُمۡۚ وَمَن يَفۡعَلۡهُ مِنكُمۡ فَقَدۡ ضَلَّ سَوَآءَ ٱلسَّبِيلِ١

“Wahai orang-orang yang beriman! Janganlah kamu mengambil musuh-Ku dan musuhmu menjadi teman-teman setia yang kamu sampaikan kepada mereka (berita-berita Muhammad), karena rasa kasih sayang; padahal sesungguhnya mereka telah ingkar kepada kebenaran yang datang kepadamu, mereka mengusir Rasul dan (mengusir) kamu kerana kamu beriman kepada Allah, Tuhanmu. Jika kamu benar-benar keluar untuk berjihad di jalan-Ku dan mencari keredhaan-Ku (janganlah kamu berbuat demikian). Kamu memberitahukan secara rahsia (berita-berita Muhammad) kepada mereka, karena rasa kasih sayang. Aku lebih mengetahui apa yang kamu sembunyikan dan apa yang kamu nyatakan. Dan sesiapa antara kamu yang melakukannya, maka sesungguhnya dia telah tersesat daripada jalan yang lurus.” (Surah al-Mumtahanah: 1)

Kenyataan mereka secara terbuka yang menentang hukum Islam dan memberikan sokongan kepada golongan yang murtad sudah menjadi bukti yang sangat nyata. Walaupun ramai yang berada di sisi mereka menjadi syaitan bisu, tetap tidak boleh menafikan sikapnya yang sebenar. Maka, PAS membuat satu keputusan yang betul berpandukan panduan nas dan kajian yang mendalam.

Dalam kalangan usahawan Melayu Islam yang terlalu sedikit jumlahnya diserang dengan kenyataan secara terbuka. Adapun kartel-kartel penyangak bukan Islam yang menjadi penyumbang rasuah yang terbesar pula didiamkan, mungkin kerana jasanya yang jahat dan merosakkan itu dikenang.

Begitu juga, kenyataan mereka yang bersimpati dengan perjuangan komunis dan Tamil Eelam yang ganas terhadap umat Islam mendedahkan apa yang tersirat dalam perjuangannya.

DAP tidak perlu bercakap banyak kerana sudah ada Melayu berwajah Islam dapat dipasang di semua peringkat, atas nama menentang perkauman yang melulu terhadap bangsa dan agamanya sendiri. Tanpa mereka melihat secara ilmu Islam yang membezakan antara fanatik kaum dengan bangsa Islam yang wajib memimpin dengan berlandaskan prinsip yang adil kepada semua.

Prinsip yang dijelaskan oleh Ibn Khaldun RH dalam al-Muqaddimah menjadi rujukan para ilmuwan Timur dan Barat, kerana pelaksanaannya yang berjaya dalam konteks masyarakat majmuk. Keadaan inilah yang paling ditakuti oleh musuh Islam seperti DAP.

Melayu Bumiputera yang dilemahkan ekonominya oleh penjajah mengikut acuan mereka, sehingga dikuasai oleh orang lain di tanah airnya sendiri. Kini, mula menunjukkan kelemahan politiknya pula, apabila dipermainkan dengan cara yang tenang laksana tenangnya lubuk yang menjadi perangkap buaya yang menunggu mangsanya untuk ditangkap dan ditelan.

Caranya sangat mengkhayalkan fikiran dengan pil kuda, apabila menampilkan pemimpin yang nyata fasiq berwajah Islam dan bergelumang dengan kesalahan akhlak dan rasuah, bersama kerakusan nafsu pangkat dan harta tanpa sempadan.

DAP berjaya mengerahkan pengundi daripada kalangan bukan Islam seramai-ramainya yang mempunyai matlamat politik yang sama dari seluruh pelosok negara dan luar negara supaya menyokongnya, parti-parti Melayu yang bersekongkol dengannya dan juga calon DAP daripada kalangan Melayu yang telah diperalatkan.

Perkara itu berlaku, dalam keadaan Melayu Islam masih tidak ramai keluar mengundi kerana masih menganggap hukumnya tidak wajib. Bahkan, ramai yang mengerjakan umrah sunat, walaupun kewajipan mereka adalah menangguhkannya kerana hukum umrah adalah wajib muwassa‘ yang dijahilkan oleh diri masing-masing.

Mereka tidak membaca sejarah bahawa para sahabat RA keluar mengundi secara beramai-ramai untuk memilih Khalifah menjadi ketua negara. Sehinggakan, segelintir sahaja yang tinggal bagi menyelesaikan urusan pengebumian jenazah Rasulullah SAW yang mulia dan paling disayangi. Umat Islam kini melupai sabda Rasulullah SAW:

وَمَنْ مَاتَ وَلَيْسَ فِي عُنُقِهِ بَيْعَةٌ، مَاتَ مِيتَةً جَاهِلِيَّةً.

“Dan sesiapa yang mati tanpa ikatan baiah bagi melantik pemimpin pada lehernya, nescaya dia mati laksana pada zaman jahiliah.” (Riwayat Muslim 1851)

Keadaannya lebih membahayakan lagi, apabila terdapat sebahagiannya yang meletakkan akal mereka bersumberkan perut dan kemaluannya, walaupun tinggi ilmunya. Mereka tidak meletakkan otak di kepala mengikut ciptaan Allah SWT. Benarlah firman Allah SWT:

أَفَرَءَيۡتَ مَنِ ٱتَّخَذَ إِلَٰهَهُۥ هَوَىٰهُ وَأَضَلَّهُ ٱللَّهُ عَلَىٰ عِلۡمٖ…٢٣

“Maka, pernahkah kamu melihat orang yang menjadikan hawa nafsunya sebagai tuhannya dan Allah membiarkannya berdasarkan ilmu-Nya…” (Surah al-Jathiyah: 23)

Allah SWT berfirman terhadap ulama’ yang jahat terhadap agamanya:

وَٱتۡلُ عَلَيۡهِمۡ نَبَأَ ٱلَّذِيٓ ءَاتَيۡنَٰهُ ءَايَٰتِنَا فَٱنسَلَخَ مِنۡهَا فَأَتۡبَعَهُ ٱلشَّيۡطَٰنُ فَكَانَ مِنَ ٱلۡغَاوِينَ١٧٥ وَلَوۡ شِئۡنَا لَرَفَعۡنَٰهُ بِهَا وَلَٰكِنَّهُۥٓ أَخۡلَدَ إِلَى ٱلۡأَرۡضِ وَٱتَّبَعَ هَوَىٰهُۚ فَمَثَلُهُۥ كَمَثَلِ ٱلۡكَلۡبِ إِن تَحۡمِلۡ عَلَيۡهِ يَلۡهَثۡ أَوۡ تَتۡرُكۡهُ يَلۡهَثۚ ذَّٰلِكَ مَثَلُ ٱلۡقَوۡمِ ٱلَّذِينَ كَذَّبُواْ بِاٰيَٰتِنَاۚ فَٱقۡصُصِ ٱلۡقَصَصَ لَعَلَّهُمۡ يَتَفَكَّرُونَ١٧٦ سَآءَ مَثَلًا ٱلۡقَوۡمُ ٱلَّذِينَ كَذَّبُواْ بِاٰيَٰتِنَا وَأَنفُسَهُمۡ كَانُواْ يَظۡلِمُونَ١٧٧

“Dan bacakanlah kepada mereka, berita orang yang telah Kami berikan kepadanya ayat-ayat Kami (pengetahuan tentang isi al-Kitab), kemudian dia melepaskan diri daripada ayat-ayat itu, lalu dia diikuti oleh syaitan (sampai dia tergoda), maka jadilah dia termasuk daripada kalangan orang-orang yang sesat. (175); Dan kalau Kami menghendaki, sesungguhnya Kami tinggikan (darjatnya) dengan ayat-ayat itu, tetapi dia cenderung kepada dunia dan menuruti hawa nafsunya yang rendah, maka perumpamaannya seperti anjing jika kamu menghalaunya dijulurkannya lidahnya dan jika kamu membiarkannya dia menjulurkan lidahnya (juga). Demikian itulah perumpamaan orang-orang yang mendustakan ayat-ayat Kami. Maka, ceritakanlah (kepada mereka) kisah-kisah itu agar mereka berfikir. (176); Amat buruklah perumpamaan orang-orang yang mendustakan ayat-ayat Kami dan kepada diri mereka sendirilah mereka berbuat zalim. (177)” (Surah al-A‘raf: 175-177)

Tan Sri Abdul Hadi Awang
Presiden PAS
Timbalan Pengerusi Perikatan Nasional

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


76 kematian, 5,793 kes baharu

Sebanyak 76 kematian, semuanya membabitkan warganegara, akibat Covid-19 dilaporkan di seluruh negara dalam tempoh 24 jam sehingga 12 tengah hari tadi menjadikan kumulatif 3,844 kes.

Ketua Pengarah Kesihatan Tan Sri Dr Noor Hisham Abdullah berkata sebanyak 8,334 pesakit atau 87.7 peratus daripada keseluruhan kes pula sembuh hari ini, manakala 76, 247 kes masih aktif.

Terdahulu beliau memaklumkan 5,793 kes baharu termasuk enam kes import yang membabitkan empat warganegara dan dua bukan warganegara, dilaporkan dalam tempoh itu menjadikan kes kumulatif sebanyak 652,204.

“Sehingga hari ini 914 pesakit dirawat di unit rawatan rapi dengan 459 memerlukan alat bantuan pernafasan,” katanya.

Dr Noor Hisham berkata dalam tempoh itu juga 24 kluster baharu dikesan menjadikan keseluruhan kluster aktif meningkat kepada 761, manakala 1,701 kluster lagi ditamatkan.

Beliau berkata empat kluster baharu dikesan di Selangor membabitkan tempat kerja; Pulau Pinang (tiga – tempat kerja dan tembok); Kelantan (tiga – komuniti dan pusat tahanan); dan Sabah (tiga – komuniti).

Sarawak (dua – Komuniti); Pahang (dua – tempat kerja); Negeri Sembilan (dua – tempat kerja); Johor (dua – tempat kerja); Kuala Lumpur (satu – tempat kerja); Terengganu (satu – tempat kerja); dan Kedah (satu – tempat kerja).

Semua kluster itu membabitkan 608 individu yang dikesan positif Covid-16 hari ini.

Data 12 Jun 2021


Takungan air empangan di Selangor melebihi 90 peratus

Kadar takungan air di empangan seluruh Selangor sehingga 22 Mac lalu melebihi 90 peratus kecuali di empangan Sungai Tinggi dan empangan Sungai Langat iaitu masing-masing 88.72 peratus dan 87.96 peratus.

Menteri Besar Selangor, Datuk Seri Amirudin Shari berkata, menurut Jabatan Meteorologi Malaysia, negara kini telah memasuki fasa kedua Monsun Timur Laut yang kurang taburan hujan, cuaca kering serta panas sehingga hujung bulan ini dan menyebabkan paras air empangan dijangka mengalami penurunan.

“Lembaga Urus Air Selangor (LUAS) telah melaksanakan pemantauan rapi dan bersedia dengan langkah mitigasi bagi memastikan kuantiti sumber air mencukupi dan bekalan air terawat berjalan dengan lancar,” katanya ketika merasmikan Forum Air Selangor yang bertemakan “Nilai Air” sempena Hari Air Sedunia 2021 Peringkat Negeri Selangor secara maya hari ini.

Beliau berkata, forum itu bertujuan memberi kesedaran kepada masyarakat mengenai kepentingan sumber air dalam proses pembangunan yang memberi impak kepada kualiti, kuantiti dan alam sekitar.

“Permintaan ke atas air semakin meningkat selaras dengan perkembangan pesat kemajuan dan populasi yang semakin bertambah menjadikan kekurangan air sebagai salah satu cabaran utama di kebanyakan negara termasuk di Malaysia dan juga di Selangor,” katanya.


Tiga parti komponen BN buat undi tak percaya terhadap Zahid

Tiga parti komponen Barisan Nasional (BN) – MCA, MIC dan PBRS – membuat ketetapan undi tidak percaya terhadap Pengerusi BN Datuk Seri Ahmad Zahid Hamidi, yang mengkhianati keputusan Dewan Tertinggi parti yang bermesyuarat pada 22 November 2022.

Surat bertarikh 23 November 2022 ditandatangani dua presiden – Datuk Seri Dr Wee Ka Siong (MCA), Tan Sri SA Vigneswaran (MIC), dan Datuk Arthur Joseph Kurup (Timbalan Presiden PBS), dikatakan diserahkan kepada Setiausaha Agung BN, Datuk Seri Zambry Abdul Kadir.

Ketiga-tiga mereka menyatakan bahawa mesyuarat Dewan Tertinggi BN pada jam 10 pagi 22 November 2022 di Menara Dato Onn membuat keputusan berkecuali dan tidak menyokong mana-mana pihak untuk menubuhkan kerajaan.

“Sepuluh akuan bersumpah (SD) yang tela dihantar kepada Tan Sri Muhyiddin Yassin telah ditarik balik setelah keputusan Dewan Tertinggi BN dibuat.

“Akan tetapi Zahid telah menghantar surat kepada Istana tengah hari semalam setelah mesyuarat Dewan Tertinggi BN di sebelah pagi. Dalam surat dihantar Zahid itu menyatakan sokongan 30 ahli Parlimen BN menyokong Anwar sebagai Perdana menteri Malaysia ke-10.

“Ini jelas telah mengkhianati parti BN dan pasa masa sama telah menyembah maklum keputusan BN yang salah kepada Yang di-Pertuan Agong yang dianggap sebagai satu perbuatan menderhaka kepada Raja,” kata mereka dalam surat yang tular di media sosial hari ini.

Surat itu juga berkata MCA, MIC dan PBRS berundur secara terhormat serta-merta dari jawatan pengerusi BN dan digantikan oleh Timbalan Pengerusi BN Datuk Seri Mohamad Hasan.

“Perkara ini telah diusulkan oleh Presiden MIC dalam mesyuarat semalam tetapi perjalanan mesyuarat terganggu apabila pengerusi membenarkan ahli Parlimen BN memasuki bilik mesyuarat walaupun mesyuarat masih belum selesai.

“Kami akan memanggil mesyuarat Dewan Tertinggi untuk mengambil tindakan tatatertib sekiranya pengerusi BN enggan berundur secara terhormat,” kata mereka.


Indonesia berduka kematian anak gabenor Jawa Barat di Switzerland

Puluhan ribu penduduk memenuhi jalanan di Kota Bandung hari ini (13 Jun) sambil meratapi anak gabenor wilayah Jawa Barat itu, yang ditemukan lemas di sungai di Switzerland minggu lalu.

Kehilangan Emmeril ‘Eril’ Kahn Mumtadz bulan lalu mendapat perhatian negara, dengan rakyat Indonesia menyiarkan imej dan video dalam talian anak sulung Ridwan Kamil, gabenor wilayah terpadat penduduk Indonesia di Jawa Barat.

Lelaki berusia 22 tahun itu hilang di Sungai Aare di ibu negara Switzerland, Bern, pada 26 Mei ketika berenang bersama kakak dan rakannya.

Pihak berkuasa Switzerland telah menemukan mayatnya di empangan selepas pencarian selama 12 hari dan menghantarnya pulang ke Indonesia pada Ahad.

Orang ramai berkumpul di ibu kota Jawa Barat, untuk mengucapkan perpisahan kepada anak ahli politik itu menjelang siaran pengebumian di televisyen nasional, di mana ramai yang menangis teresak-esak melambai kepada keluarganya, ketika mereka menuju ke tanah perkuburan Islam.

Beberapa penduduk dari pulau lain di Indonesia datang ke Bandung untuk memberi penghormatan terakhir, lapor media tempatan.

“Saya percaya Eril sangat gembira sekarang dan dia aman. Kami juga dalam keadaan aman dan kami telah menerima apa yang berlaku,” kata bapanya kepada pemberita di luar tanah perkuburan itu.

Kamil ialah bekas datuk bandar Bandung dan salah seorang ahli politik paling popular di Indonesia, sering dinamakan sebagai salah seorang tokoh yang dijangka bertanding dalam pilihan raya presiden 2024.

Presiden Joko Widodo pada Jumaat berkata beliau menghubungi gabenor untuk menyampaikan takziah.

Menteri Kabinet dan ahli politik turut memberi penghormatan, menyambut jenazah Eril setibanya di Jakarta dan bertemu Kamil sebelum pengebumian.

“Eril seorang yang baik. Insya-Allah, Eril akan diberikan tempat terbaik di sisi Tuhan,” kata Gabenor Jawa Tengah Ganjar Pranowo. – AFP


FSA2 KWSP diperkenal PH-BN bakal jerat rakyat, masa depan lebih parah

Fasiliti Sokongan Akaun 2 (FSA2) Kumpulan Wang Simpanan Pekerja (KWSP), di mana pekerja mencagarkan caruman mereka untuk membuat pinjaman peribadi di bank, boleh menyebabkan hutang isi rumah pencarum meningkat sehingga 90 peratus.

Untuk rekod, sehingga Disember 2021, peratusan hutang isi rumah berbanding Keluaran Dalam Negara Kasar (KDNK) dilaporkan berada pada kadar 89 peratus, didorong oleh pinjaman kenderaan dan perumahan.

Justeru, dengan tawaran baharu FSA2 tersebut dibimbangi hutang isi rumah bertambah kerana pencarum ‘berebut’ membuat pinjaman.

Presiden Persatuan Penyelesaian Pengguna dan Peminjam Malaysia (4PM), Rosland Mohd Arif berkata, tawaran pembiayaan FSA2 dikhuatiri menjerat kehidupan rakyat menjadi lebih parah.

Menurutnya, situasi terkini setiap isu rumah sudah terbeban dengan hutang sedia ada malah diburukkan lagi apabila berlaku peningkatan Kadar Dasar Semalaman (OPR) tiga kali berturut-turut pada tahun lalu.

“Dengan kemudahan FSA2 ia seperti memberi peluang isi rumah menambah hutang daripada hutang sedia ada jadi bagaimana isu rumah mahu menyelesaikan masalah kewangan masing-masing.

“Tidak mustahil dengan tawaran tersebut boleh mengheret pencarum dihimpit masalah kewangan sepanjang hayat,” katanya menurut laporan Utusan hari ini (5 April 2023).

Kelmarin (3 April), KWSP mengumumkan kemudahan FSA2 bermula 7 April ini bagi ahli yang mempunyai baki minimum RM3,000 dalam Akaun 2 masing-masing.

FSA2 akan dijalankan dalam dua fasa dan ahli yang memenuhi kriteria kelayakan boleh memohon melalui bank yang mengambil bahagian iaitu MBSB Bank dan Bank Simpanan Nasional (BSN).

Jumlah pembiayaan maksimum RM50,000, tertakluk kepada baki Akaun 2 KWSP, dengan tempoh pembayaran balik sehingga 10 tahun.

FSA2 diperkenalkan setelah Perdana Menteri kerajaan Pakatan Harapan-Barisan Nasional (PH-BN), Datuk Seri Anwar Ibrahim tidak membenarkan rakyat membuat pengeluaran KWSP bersasar, sebaliknya menawarkan kaedah lain membantu pencarum.

Mengulas lanjut, Rosland berkata, kemungkinan tawaran FSA2 tidak banyak membantu rakyat kerana kelulusan pinjaman mungkin berdasarkan rekod kredit pencarum yang baik sahaja diluluskan.

“Kalau tengok Sistem Maklumat Rujukan Kredit Pusat (CCRIS) atau CTOS lebih ramai ahli pencarum mungkin gagal buat pinjaman kerana banyak pencarum ada rekod kredit tidak cantik.

“Saya rasa kalau 10 orang memohon, mungkin empat sahaja lulus,” kata beliau.

Sehubungan itu, beliau berkata, pihaknya lebih memilih untuk kerajaan mempertimbangkan pengeluaran KWSP secara bersasar demi membantu rakyat menyara keluarga dan kehidupan khususnya dalam kalangan B40 dan M40.

“Simpanan merupakan hak pencarum, jadi lebih baik disalurkan sahaja kepada mereka yang terdesak berbanding suruh mereka buat hutang lagi,” katanya.

Sementara itu, Pensyarah Kanan Putra Business School (PBS), Prof Madya Dr Ahmed Razman Abdul Latiff berkata, meskipun kemudahan itu menawarkan kadar faedah antara empat hingga lima peratus, secara tidak langsung membuka peluang kepada rakyat untuk berhutang.

Menurutnya, hutang isi rumah bakal meningkat sekiranya pencarum mengambil langkah memohon pembiayaan FSA2 iaitu tambahan pembiayaan sedia ada seperti pinjaman peribadi, perumahan dan kenderaan.

“Keberangkalian untuk tambah rakyat berhutang amatlah tinggi dengan kemudahan pembiayaan ini, apatah lagi jumlah muflis dalam kalangan rakyat masih tinggi.

“Namun banyak persoalan perlu dijelaskan KWSP iaitu adakah sama ada peminjam gagal bayar dalam tempoh ditetapkan, duit simpanan KWSP juga sama terkesan memandangkan diletakkan syarat permohonan dengan mereka mempunyai jumlah minimum RM3,000 dalam Akaun 2 KWSP mereka,” katanya.


Pembukaan sempadan negara diteliti bagi pelawat asing lengkap vaksin

Kerajaan sedang mempertimbangkan membuka sempadan negara secara selamat, dengan membenarkan pelawat asing dari negara tertentu yang telah lengkap divaksin untuk memasuki negara ini tanpa perlu menjalani kuarantin wajib, berikutan perkembangan positif indikator Covid-19.

Menurut laporan Bernama, Pengerusi Majlis Pemulihan Negara (MPN) Tan Sri Muhyiddin Yassin itu berkata langkah tersebut mengambilkira beberapa syarat utama terutamanya melalui program pengiktirafan bersama sijil vaksin seperti yang sudah dilaksanakan di beberapa negara lain.

Jelasnya perkara itu antara yang dimaklumkan dalam mesyuarat MPN yang berlangsung hari ini.

“Ini satu perkembangan positif dalam proses pembukaan sempadan negara yang saya pasti akan merancakkan semula kegiatan ekonomi terutamanya sektor pelancongan, konvensyen antarabangsa, peruncitan dan lain-lain, di samping mempermudahkan urusan pelawat perniagaan dan pelawat sosial,” katanya.

Muhyiddin berkata beliau telah diberi taklimat oleh Menteri Kesihatan Khairy Jamaluddin Abu Bakar dan berpuas hati dengan perkembangan dicapai, khususnya dari segi penurunan kes positif harian, penggunaan katil wad unit rawatan rapi bagi merawat pesakit Covid-19 dan kadar vaksinasi populasi dewasa yang tinggi pada masa ini.

Mantan Perdana Menteri itu juga berkata pembukaan sempadan negara akan membolehkan rakyat Malaysia ke luar negara tanpa peraturan yang menyulitkan, manakala pelawat sosial dan pelancong asing boleh datang ke negara ini dengan mematuhi syarat ditetapkan.

Ditanya bila perkara berkenaan akan dapat dimuktamadkan, Muhyiddin berkata beliau dimaklumkan bahawa perkara itu akan dibincang dan dipertimbang dalam mesyuarat kerajaan hari ini.

“…kerana pembukaan sempadan antarabangsa ini sudah dipertimbang lama dan dikira sudah sampai masa selepas rentas daerah dan rentas negeri dibenarkan,” katanya.

Mesyuarat MPN yang berlangsung hampir tiga jam itu turut menyaksikan penglibatan wakil parti pembangkang iaitu Ahli Parlimen (MP) Subang Wong Chen (PKR), MP Stampin Chong Chieng Jen (DAP), MP Kuala Selangor Datuk Seri Dr Dzulkefly Ahmad (Amanah) dan Tan Sri Bernard Dompok mewakili UPKO.


16.5 juta rakyat Indonesia sudah terima vaksin penuh

Pasukan Petugas Respons Covid-19 Indonesia memaklumkan sehingga kini seramai 16,451,288 rakyat Indonesia telah melengkapkan dua dos suntikan vaksin Covid-19 masing-masing, meningkat 50,937 berbanding semalam.

Bagaimanapun, jumlah mereka yang menerima suntikan dos pertama vaksin Covid-19 jauh masih rendah berbanding popopulasi lebih 270 juta penduduk.

Sehingga hari ini, jumlah mereka yang menerima suntikan pertama vaksin Covid-19 hanya mencapai 42,344,675 orang, meningkat sebanyak 249,144 orang daripada hari sebelumnya.

Indonesia memulakan program vaksinasi nasionalnya pada 13 Januari lalu dan Presiden Joko Widodo menjadi orang pertama di Republik itu yang menerima suntikan vaksin Covid-19.

Kerajaan Indonesia telah mempertingkatkan usaha untuk mempercepatkan suntikan vaksin kepada rakyatnya bagi meningkatkan kekebalan kawanan terhadap virus, sekali gus dapat menghentikan penyebaran wabak ini.

Melalui program vaksinasi nasional, kerajaan telah menetapkan sasaran untuk melengkapkan dua dos suntikan kepada hampir 40,349,049 juta rakyatnya pada fasa pertama dan kedua.

Kerajaan Indonesia sebelum ini menyasar memberi vaksin kepada hampir 181.5 juta orang atau 70 peratus penduduknya.

Hari ini, Indonesia telah mencatatkan penambahan jangkitan baharu Covid-19 iaitu sebanyak 38,325 kes, menjadikan jumlah keseluruhan jangkitan sebanyak 2,959,058 kes. – Agensi


Najib tidak cuba lindungi kepentingan SRC, berniat lakukan jenayah: Pendakwa

Datuk Seri Najib Razak tidak pernah cuba untuk melindungi dan memelihara kepentingan SRC International Sdn Bhd, sebaliknya hanya berniat melakukan jenayah untuk meraih keuntungan kewangan.

Dalam hujahan Timbalan Pendakwa Raya Kanan, Datuk V Sithambaram di Mahkamah Persekutuan hari ini, tidak ada sebarang bukti yang menunjukkan bekas Perdana Menteri itu bertindak untuk menjaga kepentingan syarikat tersebut.

Sithambaram juga berkata Najib berniat untuk mencapai keinginan peribadinya yang menyebabkan keuntungan salah kepada dirinya dan kerugian salah kepada syarikat.

“Najib ketika itu adalah Perdana Menteri, Menteri Kewangan dan Penasihat Emeritus SRC… ia adalah jelas dan nyata bahawa beliau menggunakan semua peranan itu untuk meraih keuntungan kewangan melalui pinjaman RM4 bilion daripada Kumpulan Wang Persaraan (Diperbadankan) (KWAP) kepada SRC.

“Ia adalah mens rea (niat jahat) perayu dalam melaksanakan hasrat jenayahnya dalam pelbagai kapasiti yang membolehkannya melakukan tujuh kesalahan yang dipertuduhkan ke atasnya. Apa rancangannya terhadap berbilion wang yang dibekukan di bank Switzerland tiada siapa yang tahu.

“Niat tunggal perayu adalah untuk melakukan jenayah dalam pelbagai peranan yang dimainkan olehnya dalam pentadbiran negara dan dalam SRC,” katanya dipetik laporan BH.

Sithambaram berkata demikian ketika berhujah dalam rayuan akhir Najib bagi mengetepikan sabitan dan hukuman 12 tahun serta denda RM210 juta bagi tujuh tuduhan pecah amanah, menyalahgunakan

Najib ketika ini sedang merayu sabitan hukuman penjara 12 tahun dan denda RM210 juta setelah didapati bersalah terhadap tiga tuduhan pecah amanah, satu tuduhan salah guna kuasa, dan tiga tuduhan pengubahan wang berhubung dana RM42 juta yang dikaitkan dengan SRC International.

Pihak pendakwaan diminta memulakan hujahan lisan selepas peguam bela utama Hisyam Teh Poh Teik memberitahu mahkamah beliau tidak dapat berbuat demikian bagi pihak perayu.

Terdahulu, Mahkamah Persekutuan menolak permohonan Hisyam untuk menarik diri daripada mewakili Najib dalam perbicaraan rayuan terakhir bekas Perdana Menteri itu.

“Kami berpendapat peguam itu tidak menunjukkan sebab untuk melepaskan diri… kami menolak permintaannya untuk melepaskan diri. Beliau masih dalam rekod sebagai peguam utama,” kata Ketua Hakim Negara Tun Tengku Maimun Tuan Mat.

Hisyam kemudian berkata, pihak pembelaan akan bergantung kepada hujahan bertulis yang disediakan untuk digunakan di Mahkamah Rayuan oleh peguam Najib sebelum ini.


Saya sudah minta Najib tanya pengeluaran KWSP, kata Asyraf tak tahan dikritik

Desakan tuntutan pengeluaran Kumpulan Wang Simpanan Rakyat (KWSP) i-Citra RM10,000 secara one-off tetap akan diteruskan, kata Datuk Asyraf Wajdi Dusuki.

Ketua Pemuda UMNO itu berkata walaupun tidak berada dalam Dewan Rakyat kerana bukan seorang Ahli Parlimen (MP), beliau sudah meminta MP Pekan Datuk Seri Najib Razak untuk membangkitkan berhubung isu pengeluaran RM10,000 tersebut semasa perbahasan Bajet 2022 lalu.

“Siapa kata saya senyap memperjuangkan tuntutan rakyat khususnya pengeluaran kali terakhir KWSP i-Citra?

“Malah, bekas Perdana Menteri, Datuk Seri Najib Tun Razak juga membangkitkan dalam perbahasan Bajet 2022 di Parlimen.

“Kami sama-sama tuntut Menteri Kewangan, Tengku Datuk Seri Zafrul Tengku Abdul Aziz agar dapat menjawab dalam pergulungannya nanti,” katanya dalam hantaran di Facebook.

Untuk rekod, Asyraf bukan seorang MP kerana kalah dalam Pilihan Raya Umum Ke-14 lalu.

Menurut Asyraf lagi, pihaknya tidak menafikan ada pihak yang berhujah bahawa 46 peratus pencarum mempunyai simpanan KWSP kurang daripada RM10,000, namun pilihan harus diberikan kepada 54 peratus lagi yang mempunyai simpanan melebihi RM10,000.

“Namun, hujah saya dan Najib, pilihan harus diberikan kepada 54 peratus lagi untuk mereka memulakan kehidupan pasca pandemik terutamanya selepas ramai yang hilang punca pendapatan, dibuang kerja, dicutikan tanpa gaji,” katanya lagi.

Sebelum ini, Asyraf dan pergerakan itu beria-ia memberi janji manis kepada puluhan ribu individu berkenaan pengeluaran one-off itu, namun ternyata ia tidak disebut langsung dalam Bajet 2022.

Asyraf begitu yakin bahawa kerajaan pimpinan Perdana Menteri dan juga Naib Presiden UMNO, Datuk Seri Ismail Sabri Yaakob akan mendengar desakan Pemuda bagi meluluskan pengeluaran i-Citra one-off itu.

Sebab itu, segala pertemuannya dengan KWSP, Menteri Kewangan, hatta dengan Perdana Menteri sekali pun, dimuat naik dalam laman sosialnya bagi memberi harapan kepada orang ramai.

Sebelum pembentangan Bajet 2022, boleh dikatakan setiap hari netizen disajikan dengan keyakinan akan dapat membuat pengeluaran RM10,000 daripada akaun KWSP.

Tak berkelip mata netizen menunggu depan televisyen untuk mendengar Bajet 2022. Fokus mereka kepada pengeluaran i-Citra RM10,000 secara one-off sebagaimana yang diuar-uarkan Asyraf dan Pemuda UMNO.

Namun, sehingga ke penamat ucapan Tengku Zafrul, i-Citra tidak juga muncul. Walaupun, Menteri Kewangan menyentuh juga sedikit mengenai KWSP tetapi bukan one-off RM10,000.


Perbicaraan Najib wajar ditangguh sehingga siasatan Nazlan selesai: Hisyam Teh

Walaupun mahkamah sudah menolak permohonan dikemuka sebelum ini, peguam Datuk Seri Najib Razak hari ini sekali lagi menggesa agar perbicaraan dalam kes SRC International Sdn Bhd di Mahkamah Persekutuan ditangguhkan juga.

Untuk rekod, Mahkamah Persekutuan pada 29 Julai lalu sudah menolak permohonan Najib untuk menangguhkan perbicaraan tetapi hari ini peguam Najib, Hisyam Teh Poh Teik berkata perbicaraan perlu ditangguh sehingga siasatan terhadap Hakim Bicara, Datuk Mohd. Nazlan Mohd. Ghazali selesai.

Hari ini bermula perbicaraan kes SRC International melibatkan Najib di Mahkamah Persekutuan.

“Seperti yang dijelaskan dalam afidavit pemohon (Najib) keterangan-keterangan ini mengandungi bukti material yang menunjukkan terdapat konflik kepentingan dan berat sebelah membabitkan Hakim Bicara dalam perbicaraan kes SRC.

“Oleh itu kami memohon agar permohonan ini dan lain-lain perintah yang difikirkan sesuai dan wajar oleh Mahkamah ini dibenarkan,” kata Hisyam Teh menurut laporan Utusan Malaysia.

Hakim Mohd. Nazlan adalah hakim bicara di peringkat Mahkamah Tinggi yang mendapati Najib bersalah terhadap tujuh tuduhan pecah amanah, menyalahgunakan kuasa dan pengubahan wang haram dana SRC International dan memerintahkannya dipenjara 12 tahun serta didenda RM210 juta pada 28 Julai 2020.

Hakim Mohd. Nazlan telah dilantik menjadi Hakim Mahkamah Rayuan pada 4 Februari 2022.

Terdahulu, Hisyam memohon agar panel yang diketuai Ketua Hakim Negara, Tun Tengku Maimun Tuan Mat menerima masuk tujuh set bukti baharu termasuk membabitkan Hakim Mohd. Nazlan yang kini Hakim Mahkamah Rayuan.

Jelasnya, bukti-bukti baharu itu wajar diterima masuk bagi memastikan keadilan dapat dilaksanakan.

Tambah peguam itu, wujud bahaya yang nyata kerana terdapat syak wasangka terhadap peranan Hakim Mohd. Nazlan ketika menjawat jawatan di Maybank sebagai kaunsel (general counsel).

Selain Hakim Tengku Maimun, panel turut dianggotai Hakim Besar Sabah dan Sarawak, Tan Sri Abang Iskandar Abang Hashim dan Hakim-Hakim Mahkamah Persekutuan, Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd. Diah.

Najib memohon untuk memasukkan dalam rayuan akhirnya, antaranya keterangan viva voce (lisan) pegawai penyiasat Suruhanjaya Pencegahan Rasuah Malaysia (SPRM) Rosli Hussein berhubung siasatan skandal SRC International.

Selain Hisyam Teh, peguam dalam pasukan pembelaan Najib ialah Datuk Zaid Ibrahim, Liew Teck Huat, Rueben Mathiaravanam dan Hannah Kam.

Sementara itu, pendakwaan diketuai Ketua Pendakwa Raya Ad Hoc Datuk V Sithambaram Timbalan Pendakwa Raya Donald Joseph Franklin; Sulaiman Kho Kheng Fuei; Mohd Ashrof Adrin Kamarul; dan Manjira Vasudevan.

Najib telah memfailkan 94 alasan mengapa Mahkamah Rayuan telah tersilap dalam keputusannya untuk mengekalkan sabitan dan hukuman Mahkamah Tinggi.

Sebelum ini, pada 28 Julai 2020, Mahkamah Tinggi menjatuhi hukuman penjara 12 tahun dan denda RM210 juta, selepas Najib didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram RM42 juta dana milik SRC.

Selepas sabitan dan hukuman penjara 12 tahun dan denda RM210 juta dikekalkan di Mahkamah Rayuan pada 8 Disember 2021.


Rakyat Singapura pun tahu cerita Zahid cuba tipu Agong

Berita mengenai cubaan Pengerusi Barisan Nasional (BN) Datuk Seri Ahmad Zahid Hamidi menipu Yang di-Pertuan Agong, berhubung sokongan Ahli Parlimen (MP) BN kepada Pengerusi Pakatan Harapan (PH), Datuk Seri Anwar Ibrahim, mendapat tempat dalam media utama Singapura, termasuk media sosial.

Di dalam media sosial negara itu juga sesetengah rakyat Singapura mengingatkan kerajaan mereka supaya berhati-hati dengan pemimpin BN.

Menurut mereka, jika benar Zahid cuba menipu Raja (Yang di-Pertuan Agong Al-Sultan Abdullah Ri’ayatuddin Al-Mustafa Billah Shah), maka pemimpin Singapura perlu berhati-hati dengannya.

“Jika Raja pemerintah pun cuba ditipu, inikan pula orang biasa sama ada rakyat Malaysia atau Singapura… berwaspada selalu,” kata James dalam media sosial.

Laporan mengenai cubaan Zahid menipu Yang di-Pertuan Agong itu juga turut disiarkan dalam The Straits Times (ST), akhbar berbahasa Inggeris Singapura.

Menurut laporan ST kepimpinan tertinggi BN telah bersetuju pada Selasa bahawa parti itu membuat keputusan tidak memihak sama ada kepada PH atau Perikatan Nasional (PN) dalam mendapatkan sokongan Ahli Parlimen bagi melantik Perdana Menteri.

ST dalam edisi antarabangsanya juga memetik kenyataan bekas menteri Kabinet, Tan Sri Annuar Musa yang mendakwa Zahid melakukan kesalahan berat dengan menghantar surat kepada Yang di-Pertuan Agong dengan mendakwa semua 30 MP BN menyokong PH.

“Jika surat kepada Yang di-Pertuan Agong merupakan satu percubaan menipu ianya satu kesalahan yang amat berat yang sekali lagi dibuat oleh orang yang sama seperti dilakukan pada Oktober 2020 (kononnya semua MP BN ketika itu menyokong Anwar menjadi PM menggantikan Tan Sri Muhyiddin Yassin – satu pembohongan),” petik ST.

Akhbar Singapura itu juga memetik Setiausaha Agung MCA Datuk Chong Sin Woon sebagai memberitahu bahawa dakwaan 30 MP BN memberi sokongan kepada Anwar, bukan keputusan Dewan Tertinggi BN.

ST juga melaporkan bagaimana Zahid berdepan beberapa gesaan untuk meletakkan jawatan, berikutan prestasi terburuk BN dalam Pilihan Raya Umum Ke-15, Sabtu lalu (19 November 2022).

BN hanya memenangi 30 kerusi, berbanding 54 kerusi yang diperolehnya pada 2018 apabila gabungan yang diketuai oleh Perdana Menteri ketika itu Datuk Seri Najib Razak disingkirkan daripada kuasa buat kali pertama.


Kes sembuh paling ramai 11,526, jumlah di ICU 1,023

Sebanyak 207 kematian direkodkan dalam tempoh 24 jam sehingga 12 tengah hari tadi – sama jumlah seperti semalam – menjadikan kumulatif 8,408 kematian sejak wabak Covid-19 melanda negara awal tahun lalu.

Jumlah kematian dalam tempoh itu termasuk 26 bukan warganegara.

Selangor merekodkan jumlah kematian tertinggi dengan 96 kes, diikuti Kuala Lumpur (34), Johor (21), Melaka (17) dan Kedah (15).

Data 27 Julai 2021

Ketua Pengarah Kesihatan Tan Sri Dr Noor Hisham Abdullah berkata dalam tempoh sama 11,526 pesakit disahkan sembuh menjadikan 865,439 kes kumulatif atau 82.9 peratus daripada jumlah keseluruhan kes positif yang dicatatkan.

Sebanyak 170,224 kes dilaporkan masih aktif, sementara 1,023 pesakit dirawat di unit rawatan rapi dengan 524 memerlukan alat bantuan pernafasan.

Terdahulu beliau memaklumkan 16,117 kes baharu akibat penularan tempatan direkodkan termasuk membabitkan 3,107 bukan warganegara.

Daripada 16,117 kes harian yang dilaporkan pada hari ini, sebanyak:

87 kes, 0.5 peratus (95.4% kes tiada sejarah vaksinasi) adalah daripada kategori 5 (kritikal dan memerlukan bantuan pernafasan);
124 kes, 0.8 peratus (83.9% kes tiada sejarah vaksinasi) kategori 4 (radang paru-paru dan memerlukan bantuan oksigen);
135 kes, 0.8 peratus (73.3% kes tiada sejarah vaksinasi) kategori 3 (radang paru-paru);
6,710 kes, 41.6 peratus (79.5% kes tiada sejarah vaksinasi) kategori 2 (bergejala ringan); dan
9,061 kes, 56.3 peratus (94.4% kes tiada sejarah vaksinasi) kategori 1 (tidak bergejala).

“Secara keseluruhannya, pada mula didiagnosa: 2.1% kes dilaporkan hari ini berada pada kategori 3 hingga 5 (82.7% tiada sejarah vaksinasi) dan 97.9% kes pada kategori 1 dan 2 (88.1% tiada sejarah vaksinasi),” katanya.

Mengenai kadar kebolehjangkitan beliau berkata berdasarkan data terkini pada 26 Julai 2021, nilai RT Malaysia adalah sebanyak 1.14.

Negeri yang mencatatkan nilai RT yang tertinggi adalah Terengganu (nilai RT 1.29) diikuti oleh Kedah dan Johor (nilai RT 1.26), serta Sabah (nilai RT 1.23). Semua negeri mencatatkan RT melebihi 1.0 kecuali Wilayah Persekutuan Labuan dan Perlis.

Pada masa sama Dr Noor Hisham juga memaklumkan 42 kluster baharu dikesan di seluruh negara menjadikan jumlah keseluruhan mencecah 3,527 kluster dengan 1,028 kluster masih aktif.

Katanya sebanyak 25 kluster membabitkan jangkitan di tempat kerja, 12 kluster komuniti, masing-masing dua kluster kumpulan berisiko tinggi dan pusat tahanan, dan satu kluster pendidikan.

Kluster tempat kerja yang direkodkan itu membabitkan enam di Johor; Selangor (empat); Sabah (tiga); masing-masing dua di Kedah, Kelantan, Negeri Sembilan, Pulau Pinang dan Kuala Lumpur; dan masing-masing satu di Pahang serta Perak.

Sementara itu, empat kluster komuniti dikesan di Kelantan; Pahang (tiga); dan masing-masing satu di Terengganu, Sarawak, Kedah, Selangor dan Sabah.

Manakala Terengganu dan Selangor turut merekodkan masing-masing satu kluster kumpulan berisiko tinggi, dua kluster pusat tahanan di Perak dan satu kluster pendidikan di Putrajaya.


Pesakit Covid-19 kuarantin kendiri kena awasi ‘happy hypoxia’

Kementerian Kesihatan (KKM) sekali lagi mengingatkan orang ramai dan sesetengah pesakit Covid-19 yang mempunyai kadar oksigen rendah di dalam badan tetapi tidak mereka sedari, dikenali sebagai ‘happy hypoxia’, yang menyebabkan mereka sukar bernafas.

Dalam satu kenyataan malam tadi KKM menjelaskan terdapat tiga gejala yang kemungkinan menunjukkan paras oksigen yang rendah di dalam sistem darah pesakit berkenaan.

Gejala berkenaan ialah kelesuan yang teruk; banyak berpeluh walaupun tidak melakukan sebarang aktiviti fizikal; dan perubahan warna bibir atau kulit menjadi kebiruan.

“Pesakit Covid-19 yang menjalani kuarantin di rumah perlu segera ke hospital sekiranya mengalami kesukaran bernafas atau gejala yang berkaitan happy hypoxia atau bacaan pulse oximeter menjadi rendah,” kata kenyataan itu.

KKM juga meminta mereka menghubungi talian kecemasan 999 untuk ambulans atau menggunakan kenderaan sendiri untuk mendapatkan rawatan di hospital.

Peneman atau pemandu perlu memakai perlindungan berganda – pelitup muka berganda dan ‘face shield’ – serta sarung tangan ketika membawa pesakit terbabit.

Menurut laman web KKM, Happy Hypoxia berpunca daripada pelbagai penyakit terutama paru-paru dan jantung yang menyebabkan kerosakan otak, paru-paru dan organ dalaman badan sekali gus membawa maut jika tidak dirawat segera.

Keadaan itu berlaku apabila individu mengalami masalah kekurangan oksigen dalam badan kurang daripada 95 peratus. Tahap pernafasan pesakit Happy Hypoxia boleh menjangkau sehingga 40 hingga 50 kali seminit berbanding kadar pernafasan normal antara 12 hingga 20 kali seminit.

Menurut Pakar Perunding Perubatan dan Paru-Paru Pusat Perubatan Sunway Velocity, Dr Nurul Yaqeen apa yang membimbangkan perkara sebaliknya berlaku kepada pesakit Covid-19 yang mengalami Hypoxia apabila tidak menunjukkan sebarang gejala sukar bernafas walaupun tahap oksigen dalam badan rendah.

“Mereka kelihatan tenang, normal dan ceria seperti biasa walaupun tahap oksigen mereka rendah maka sebab itulah golongan pesakit Covid-19 ini dipanggil ‘Happy Hypoxic’.

“Ini menyebabkan kekeliruan apabila doktor sukar mengenal pasti pesakit Covid-19 yang alami Hypoxia kerana otot pernafasan mereka tidak menunjukkan tanda sukar bernafas.

“Happy Hypoxia ini boleh menjadi pembunuh senyap kerana apabila masalah kekurangan oksigen ini tidak dapat dikesan dan dirawat lebih awal, pesakit Covid-19 boleh meninggal dunia,” katanya.

Dr Nurul berkata setiap isi rumah digalakkan memiliki alat mengesan kadar oksigen dalam darah, ‘Pulse Oximeter’ kerana pengesanan awal gejala ini boleh mengelakkan kematian dalam kalangan pesakit Covid-19.

“Bagi pesakit Covid-19, Happy Hypoxia ini boleh berlaku apabila pesakit berada pada kategori empat dan lima iaitu tahap virus mula menunjukkan kesannya di paru-paru.

“Sekiranya pesakit Covid-19 ini berada di hospital, maka Hypoxia ini boleh dikesan awal kerana tahap oksigen pesakit sentiasa dipantau setiap empat jam.

“Jadi, bagi mencegah kematian disebabkan fenomena ‘Happy Hypoxia’ ini, pesakit Covid-19 yang dikuarantin di rumah digalakkan membeli ‘Pulse Oximeter’ di farmasi bagi memantau tahap oksigen mereka & segeralah ke hospital jika tahap bacaan oksigen kurang daripada 95%,” katanya.

Gejala ini kebanyakannya menyerang pesakit Covid-19 dalam kalangan individu muda dan dilaporkan berlaku di seluruh dunia termasuk Amerika Syarikat, India dan Indonesia.


PM bakal umum kebenaran pengeluaran khas KWSP sebanyak RM10,000?

Pengumuman 1.30 petang ini oleh Perdana Menteri (PM) Datuk Seri Ismail Sabri Yaakob dijangka melibatkan kebenaran pengeluaran Kumpulan Wang Simpanan Pekerja (KWSP).

Menurut sumber, Ismail Sabri dijangka mengumumkan pengeluaran KWSP sebanyak RM5,000 dalam akaun i-Citra, ia ekoran timbul desakan terbaharu oleh pemimpin UMNO khususnya kumpulan Kluster Mahkamah yang mendesak langkah membenarkan pengeluaran tersebut.

Terdahulu, kerajaan membenarkan pengeluaran KWSP dibawah skim i-Lestari dan i-Sinar pada 2020, diikuti oleh i-Citra pada Julai 2021, ia diperkenalkan semata-mata untuk memenuhi keperluan aliran tunai yang mendesak semasa tempoh Perintah Kawalan Pergerakan (PKP) dan kelembapan ekonomi.

Untuk rekod, pada 28 Disember tahun lalu juga, KWSP dalam satu kenyataan yang dilaporkan media tempatan menyatakan sokongan supaya pengeluaran khas i-Citra diberhentikan bagi membantu ahli membina semula kecukupan simpanan persaraan mereka.

KWSP berkata, kepelbagaian bantuan kewangan kerajaan yang ditawarkan kepada individu dan perniagaan untuk pemulihan daripada pandemik dan banjir baru-baru ini adalah dialu-alukan semasa waktu sukar ini, justeru, sebarang pengeluaran khas daripada simpanan KWSP pada masa hadapan adalah dianggap tidak perlu.

KWSP adalah dana persaraan yang diberi mandat bagi melindungi simpanan ahli untuk keperluan dan kesejahteraan masa depan persaraan mereka.

“Ditubuhkan sejak 1951, KWSP adalah tertakluk di bawah Akta KWSP 1991, yang menetapkan bahawa Akaun 1 (70 peratus simpanan) ditetapkan untuk persaraan, manakala Akaun 2 (30 peratus simpanan) adalah untuk pengeluaran lain-lain yang dibenarkan bagi menjamin masa depan persaraan yang lebih cerah.

“Walau bagaimanapun, tiada peruntukan dalam akta yang membenarkan pengeluaran untuk bencana alam,” kata KWSP.

Sebelum ini pun, pada 26 Disember 2021, Ismail Sabri menjelaskan pengeluaran itu bukan suatu keperluan buat masa ini, susulan kerajaan sudah memperuntukkan dana dan mengumumkan bantuan yang mencukupi untuk membantu mangsa banjir di seluruh negara, selain sedia menambah peruntukan berkenaan.

Selain itu, Ismail Sabri berkata kerajaan bimbang dengan jumlah baki simpanan dalam akaun pencarum KWSP susulan dua kali pengeluaran menerusi i-Sinar dan i-Citra, dengan ada antaranya berisiko menjadi miskin tegar selepas pencen.

Pakar ekonomi juga setuju keputusan kerajaan, khususnya KWSP, menolak tuntutan pengeluaran i-Citra RM10,000 secara one-off bertujuan memberi pendidikan kepada orang ramai supaya berhati-hati menggunakan wang tersebut.


Ringgit dibuka rendah berbanding dolar AS

Ringgit merosot berbanding dolar Amerika Syarikat (AS) ketika dibuka hari ini susulan keputusan positif mesyuarat Jawatankuasa Pasaran Terbuka Persekutuan (FOMC) Amerika Syarikat (AS) semalam, yang pada akhirnya boleh menyebabkan kenaikan kadar dasar mereka, menurut penganalisis.

Pada jam 9 pagi, unit tempatan itu susut kepada 4.1925/1955 daripada 4.1910/1950 sewaktu ditutup pada Rabu.

Ketua Ahli Ekonomi Bank Islam Malaysia Bhd, Dr Mohd Afzanizam Abdul Rashid berkata mesyuarat FOMC semalam berakhir dengan Rizab Persekutuan AS secara jelas menyatakan hasrat untuk mengurangkan program pembelian asetnya tidak lama lagi.

“Ahli FOMC berpandangan ekonomi AS telah menunjukkan kemajuan yang memberangsangkan ke arah mencapai matlamat dua dasarnya termasuk guna tenaga yang maksimum serta kestabilan harga,” katanya kepada Bernama.

Memetik Bernama beliau berkata Fed AS menunjukkan lebih ramai peserta menjangkakan kadar faedah yang lebih tinggi pada tahun depan, yang mana kadar dana mungkin lebih tinggi melebihi 0.25 peratus pada 2022.

“Tinjauan dalam kalangan ahli Fed AS turut seiring dengan unjuran ekonomi memandangkan ramalan Keluaran Dalam Negara Kasar AS bagi 2022 telah melonjak sehingga 3.8 peratus daripada 3.3 peratus yang diunjur pada Jun,” katanya.

Mohd Afzanizam berkata unjuran kadar inflasi turut disemak menaik sehingga 2023, yang menunjukkan kitaran kenaikan kadar akan bermula pada 2022.

Oleh itu, beliau berkata dolar AS turut mengukuh berbanding mata wang utama lain, manakala ringgit kekal lemah hari ini.

Sewaktu dibuka, ringgit lebih tinggi berbanding kumpulan mata wang utama lain.

Ringgit naik berbanding pound Britain kepada 5.7085/7126 daripada 5.7140/7195 sewaktu ditutup pada Rabu, naik berbanding dolar Singapura kepada 3.0948/0972 daripada 3.0996/1028 dan meningkat kepada 4.8998/9033 berbanding euro daripada 4.9156/9203 semalam.

Unit tempatan turut naik berbanding yen kepada 3.8162/8193 daripada 3.8270/8311 sebelum ini.


Perancis longgar sekatan Covid, Finland mansuh larangan mulai Mac

Perancis hari ini melonggarkan beberapa sekatan yang dikenakan untuk mengekang lonjakan Covid-19, sementara Finland akan menarik balik semua larangan bermula awal bulan depan.

Presiden Perancis Emmanuel Macron membuat keputusan itu setelah jangkitan Covid-19 di seluruh negara mulai berkurangan, sekali gus membebaskan hospital daripada tekanan akibat peningkatan kes harian sebelum ini.

Keputusan Macron menyebabkan pakar kesihatan berbeza pendapat setelah hanya sebulan lalu jangkitan Covid-19 melonjak tinggi, sementara pengkritik menuduh kerajaan mengambil langkah tergesa-gesa untuk kembali hidup dalam keadaan normal.

Bagaimanapun, Macron yakin program vaksinasi yang meluas akan membendung penularan wabak itu, dengan bukti lengkap diinokulasi kini menjadi pas wajib bagi mengakses mana-mana premis, termasuk restoran, bar dan pengangkutan awam jarak jauh.

Kerajaan Perancis berkata lebih daripada 90 peratus individu dewasa telah lengkap divaksinasi, dan suntikan dos penggalak atau bukti telah pulih daripada Covid-19 akan diperlukan untuk pas kesihatan baharu – keputusan ujian negatif tidak lagi diterima.

Mulai hari ini, pemakaian pelitup muka di luar rumah tidak lagi diwajibkan, dan had kapasiti penonton teater, konsert, perlawanan sukan dan acara lain, telah ditarik balik.

Bekerja dari rumah juga tidak lagi diperlukan, walaupun tetap sangat disyorkan.

Fasa kedua kelonggaran ditetapkan pada 16 Februari, apabila kelab malam boleh dibuka semula selepas ditutup pada Disember, dan kawasan berdiri sekali lagi akan dibenarkan bagi konsert, acara sukan dan bar.

Makan dan minum juga akan dibenarkan di stadium, pawagam dan pengangkutan awam mulai tarikh tersebut.

Macron juga mencadangkan sekatan yang dikenakan di sekolah, termasuk keperluan memakai pelitup muka, boleh dilonggarkan selepas cuti musim sejuk yang dijadualkan pada akhir bulan ini.

Sementara itu, Finland akan mula menarik balik sekatan yang dikenakan pada awal Mac, kata Perdana Menteri Sanna Marin, hari ini.

Sekatan ketat yang dikenakan sejurus selepas Krismas telah memaksa banyak restoran dan tempat kebudayaan dan sukan untuk memberhentikan sementara kakitangan.

Kerajaan kini merancang untuk membenarkan restoran terus dibuka sehingga tengah malam dan menghapuskan sekatan ke atas perhimpunan awam mulai 14 Februari, kata Marin, sambil menambah matlamatnya adalah untuk menghapuskan semua sekatan pada awal bulan depan.

Beliau berkata sekatan perlu kekal selama dua minggu lagi supaya kerajaan dapat memantau bagaimana wabak itu berkembang di negara jiran Norway dan Denmark.

“Ia hanya kerana Finland secara epidemiologi kira-kira dua minggu di belakang negara lain,” kata Marin. – Agensi


EU luluskan vaksinasi kepada kanak-kanak 5-11 tahun

Kesatuan Eropah (EU) meluluskan suntikan vaksin Covid-19 jenis Pfizer kepada golongan kanak-kanak berumur lima hingga 11 tahun secara berperingkat, untuk mencegah penularan virus tersebut.

Ketua Strategi Vaksin di Agensi Perubatan Eropah (EMA), Marco Cavaleri memaklumkan bermula hari ini, vaksin jenis Comirnaty itu sudah diluluskan penggunaanya kepada golongan kanak-kanak berumur 5 hingga 11 tahun.

“Ia akan digunakan dalam dos yang lebih rendah berbanding dos kepada golongan dewasa,” katanya dalam mesyuarat awam secara dalam talian.

Sehingga kini, hanya beberapa buah negara sahaja yang memberi persetujuan untuk vaksinasi Covid-19 kepada golongan lebih muda, termasuk Amerika Syarikat (AS), Israel dan Kanada.

Jelasnya, suntikan vaksin ini didapati berkesan sehingga 90.7 peratus dalam satu kajian melibatkan 2,000 kanak-kanak pada peringkat umur itu.

Selain itu, kesan sampingan yang diperoleh biasanya hanya bersifat ringan atau sederhana bagi tempoh beberapa hari, termasuk rasa sakit di kawasan suntikan, keletihan, sakit kepala, sakit otot dan menggigil.

Sebelum ini, EMA membuat kesimpulan bahawa kebaikan Comirnaty pada golongan ini melebihi risiko terutama bagi mereka yang mempunyai potensi dijangkiti Covid-19.

Tetapi, risiko keselamatan suntikan vaksin Pfizer kepada golongan ini perlu terus dipantau dan diteliti dengan sebaiknya.

Menurut pihak berkuasa kesihatan, sejak akhir-akhir ini golongan umur ini dikesan menyumbang kepada lonjakan kes baharu dan kemasukan ke hospital di Eropah sejak ianya kembali menjadi pusat pandemik Covid-19.

Golongan kanak-kanak juga dianggap sebagai pembawa utama jangkitan Covid-19 walaupun mereka tidak memiliki sebarang gejala.

Sejak awal minggu lalu, Belanda menunjukkan peningkatan terbesar kes melibatkan golongan kanak-kanak berumur sehingga 12 tahun.

“Walaupun jangkitan yang teruk dan kematian agak kurang dilaporkan berlaku dalam golongan umur itu, namun penyakit yang menyebabkan jangkitan kritikal banyak berlaku pada peringkat umur itu.

“Penularan yang tinggu juga mengakibatkan kenaikan kemasukan ke hospital dalam golongan umur itu dari semua peringkat umur,” jelasnya.

Sementara itu, EMA kini sedang mengkaji vaksin Covid-19 jenis Moderna untuk golongan kanak-kanak berumur enam hingga 11 tahun dan keputusannya akan diperoleh selewat-lewatnya Januari ini.

Sehingga kini, pengawal selia sudah meluluskan empat jenis vaksin untuk kegunaan golongan dewasa di EU iaitu, Pfizer, Moderna, serta AstraZeneca dan Johnson & Johnson yang menggunakan teknologi vektor virus.


Kerajaan tetap tak tambat ringgit, walaupun nilai jatuh teruk

Kadar pertukaran ringgit yang fleksibel merupakan satu dasar penting bagi mengimbangi keperluan menyerap kejutan luaran untuk menyokong aktiviti ekonomi domestik, meskipun dalam keadaan pasaran kewangan dan kadar pertumbuhan ekonomi global yang tidak menentu.

Menteri Kewangan Tengku Datuk Seri Zafrul Tengku Abdul Aziz berkata kerajaan menerusi Bank Negara Malaysia (BNM) akan sentiasa memastikan keadaan pasaran kewangan yang stabil dan lancar selain mengambil langkah-langkah proaktif untuk memastikan kecairan yang mencukupi serta pasaran berdaya tahan bagi memastikan kestabilan nilai ringgit.

“Pemantauan berterusan juga dilaksanakan oleh BNM untuk memastikan keadaan yang teratur dalam pasaran pertukaran asing dan mengelakkan turun naik yang ketara dalam kadar pertukaran ringgit,” katanya dalam satu kenyataan hari ini menurut Bernama.

Sementara itu, Tengku Zafrul berkata, kerajaan akan terus menguruskan risiko perkembangan domestik dan luaran.

“Berbanding tahun 1997 dan 1998, negara kini tidak berada dalam situasi krisis kewangan mahupun ekonomi,” katanya.

Justeru, beliau berkata, kerajaan melalui BNM tidak bercadang untuk menambat ringgit kepada dolar Amerika Syarikat (AS) pada masa ini kerana langkah itu mempunyai risiko dan penggantian yang besar.

“Seandainya tambatan dilaksanakan, Malaysia perlu mengikut sepenuhnya dasar monetari negara yang mata wangnya menjadi ‘rujukan’ atau asas bagi tambatan ringgit.

“Jika ringgit ditambat, Malaysia akan menghadapi kekangan untuk menetapkan dasar monetari dan rakyat terpaksa menanggung kos pembiayaan yang tinggi walaupun keadaan ekonomi negara kita tidak sama seperti di AS,” katanya.

Selain itu, katanya, langkah tambatan mata wang juga perlu dilengkapi dengan langkah kawalan modal bagi mengelakkan pengaliran keluar modal.

“Tindakan ini pastinya akan menjejaskan keyakinan pelabur asing terhadap Malaysia,” katanya.

Julai lalu, bekas Perdana Menteri dua kali Malaysia Tun Dr Mahathir Mohamad sekali lagi mengulangi gesaan supaya negara menambat ringgit, sebagaimana dilakukannya ketika krisis kewangan Asia pada 1998, serta melaksanakan pemberian subsidi besar-besaran kepada rakyat.

Ringgit mula ditambat sejak 1998 hingga 2005, dan BNM pada 21 Julai 2005 beralih kepada sistem apungan terurus untuk ringgit.

Ini bukan kali pertama Dr Mahathir membangkitkan idea Malaysia menambat ringgit kepada AS sekali lagi, setelah pada 11 Mei lalu menyampaikan cadangan itu di tengah-tengah nilai ringgit yang merosot dan turun naik.

Pada 13 Mei, Gabenor BNM Tan Sri Nor Shamsiah Mohd Yunus berkata menambat ringgit bukan langkah terbaik buat negara kerana ia akan membawa risiko yang besar seperti perlu mencerminkan dasar monetari negara.

Hari ini (Rabu, 21 September 2022) nilai ringgit terus merudum ke paras terendah sepanjang masa berbanding dolar AS pada sesi pembukaan dagangan iaitu mencecah paras 4.5600 bagi AS$1.

Mengulas lajut, Tengku Zafrul berkata, walaupun nilai ringgit telah menurun sebanyak 8.7 peratus berbanding dolar AS sejak awal 2022, pelbagai mata wang lain juga merosot dengan kadar yang lebih ketara, termasuk yen Jepun, pound Britain, euro dan dolar Taiwan.

Katanya lagi, pengukuhan meluas dolar AS merupakan faktor utama yang telah mempengaruhi pergerakan pertukaran asing global dan serantau termasuk kenaikan kadar faedah yang besar dan agresif oleh Rizab Persekutuan AS (Fed) secara kumulatif sebanyak 225 mata asas setakat 20 September 2022.

“Kadar faedah AS dijangka meningkat lagi antara 75 atau 100 mata asas semasa mesyuarat seterusnya pada hari ini bagi membendung inflasi di AS yang terus meningkat,” katanya.

Selain itu, katanya, pulangan aset dalam dolar AS yang lebih tinggi akan menjana permintaan yang lebih tinggi terhadap aset tersebut dalam kalangan pelabur global.

“Ini telah menggugat sentimen dalam pasaran dan kalangan pelabur yang seterusnya bertindak untuk menyusun semula portfolio pelaburan mereka dalam aset selamat dan instrumen kewangan dalam dolar AS.

“Sudah pastinya kebanyakan mata wang dunia akan terus melemah berbanding dolar AS akibat daripada situasi ini,” tambahnya.


Kesan iklim antara tumpuan sidang Dewan Rakyat hari ini

Kesiapsiagaan Kuala Lumpur berhadapan dengan kesan iklim yang semakin ekstrem termasuk banjir dan tanah runtuh dalam tempoh 20 tahun akan datang antara isu yang akan dikupas pada persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, pertanyaan itu akan diajukan Nik Nazmi Nik Ahmad (PH-Setiawangsa) kepada Menteri Wilayah Persekutuan semasa sesi soal jawab, lapor Bernama.

Turut tersenarai, soalan Datuk Seri Salahuddin Ayub (PH-Pulai) yang meminta Perdana Menteri menyatakan langkah-langkah proaktif kerajaan untuk meningkatkan kewibawaan Suruhanjaya Pencegahan Rasuah Malaysia (SPRM) dalam menghadapi kes-kes rasuah yang semakin kritikal.

Ahmad Tarmizi Sulaiman (PAS-Sik) pula akan meminta Perdana Menteri menyatakan usaha bagi mengekang penyebaran ajaran dan fahaman salah dari panduan Ahli Sunnah Wal Jamaah seperti fahaman bidaah dan khurafat yang masih berlaku dalam masyarakat.

Selesai sesi tersebut, bacaan kali pertama Rang Undang-Undang Majlis Pembangunan Wilayah Ekonomi Pantai Timur (Pindaan) 2022 dijangka dikemukakan Menteri di Jabatan Perdana Menteri.

Turut dijangka menjadi tumpuan adalah sesi bacaan kali kedua Rang Undang-Undang Perlembagaan (Pindaan) 2022, Rang Undang-Undang Perhutanan Negara (Pindaan) 2022 dan Rang Undang-Undang Pencegahan dan Pengawalan Penyakit Berjangkit (Pindaan) 2021.

Dewan Rakyat bersidang hingga 24 Mac ini.


Kes nadir bumi Kedah : Boleh siasat 25 jam sehari, kata Sanusi

Menteri Besar Kedah, Datuk Seri Muhammad Sanusi Md Nor mengalu-alukan mana-mana agensi penguatkuasaan yang mahu menyiasat pentadbirannya di negeri itu.

Malah beliau menyatakan kesediaan untuk memberikan kerjasama sepenuhnya kepada Suruhanjaya Pencegahan Rasuah Malaysia (SPRM) dalam siasatan kes kecurian unsur nadir bumi (REE) di Bukit Enggang, Sik.

“Saya akan beri kerjasama sepenuhnya kepada apa saja penyiasatan pihak berkuasa.

“Saya sebut banyak kali sejak jadi menteri besar, saya dan pejabat saya dibuka untuk disiasat SPRM atau mana-mana agensi.

“Boleh siasat 25 jam sehari, lapan hari seminggu. Boleh hubungi saya melalui WhatsApp kalau saya tak sempat jawab panggilan telefon,” katanya, lapor BH, hari ini.

Terdahulu, Ketua Pesuruhjaya SPRM, Tan Sri Azam Baki memaklumkan pihaknya sudah memanggil 12 orang saksi berhubung kes tersebut.

Katanya, beberapa lagi saksi termasuk Muhammad Sanusi akan dipanggil dalam tempoh terdekat.

Kelmarin, SPRM menahan pegawai kanan Perbadanan Menteri Besar (MBI) Kedah dan pengarah syarikat bagi membantu siasatan berhubung rasuah dan salah guna kuasa dalam kegiatan perlombongan membabitkan jumlah rasuah lebih RM13 juta.


PM ucap tahniah kepada calon cemerlang SPM 2020, jangan putus asa kepada gagal

Tan Sri Muhyiddin Yassin menzahirkan ucapan tahniah kepada semua pelajar Sijil Pelajaran Malaysia (SPM) 2020 yang mendapat keputusan cemerlang hari ini.

Perdana Menteri, dalam satu kenyataan di Facebook rasminya, sebentar tadi, turut menasihatkan pelajar yang mendapat keputusan kurang memberangsangkan untuk tidak berputus asa.

“Hari ini anak-anak yang menduduki SPM 2020 telah pun menerima keputusan peperiksaan masing-masing dan Alhamdulillah, saya mengambil maklum bahawa keputusan SPM tahun 2020 adalah pencapaian terbaik dalam tempoh 5 tahun.

“Saya doakan agar anda semua memperoleh keputusan yang cemerlang. Bagaimanapun, sekiranya keputusan yang diterima bukanlah seperti yang diharapkan, jangan sesekali berputus asa,” katanya.

Tambahnya, beliau berbangga kerana setiap daripada mereka adalah individu yang hebat memandangkan peperiksaan kali ini amat jauh berbeza cabarannya berbanding tahun-tahun sudah dalam situasi negara dan dunia bergelut dengan pandemik Covid-19.

“Anda semua diuji dengan cabaran yang getir namun berbekalkan semangat serta keazaman tinggi dengan sokongan semua pihak, cabaran itu berjaya anda harungi.

“Saya juga ingin mengucapkan terima kasih dan tahniah kepada ibu bapa dan guru-guru yang telah berhempas-pulas berusaha bagi membantu pelajar mengharungi peperiksaan dalam masa yang amat mencabar ini,” katanya lagi.

Seramai 9,411 calon SPM 2020 memperoleh keputusan cemerlang gred A dalam semua mata pelajaran.

Sementara itu, pencapaian Gred Purata Nasional (GPN) SPM 2020 adalah terbaik dalam tempoh lima tahun.

Menteri Kanan Pendidikan, Datuk Dr. Radzi Jidin berkata, pencapaian itu boleh dilihat dengan keputusan daripada SPM tahun 2016 hingga kini apabila tahun ini merekod GPN adalah 4.80.

Katanya, Nilai GPN yang lebih kecil menunjukkan pencapaian calon yang lebih baik.

Beliau memaklumkan SPM 2016 merekodkan GPN 5.05, 2017 (4.90), 2018 (4.89), 2019 (4.86).


Inflasi Malaysia meningkat kepada 3.3 peratus April 2023

Inflasi Malaysia meningkat kepada 3.3 peratus (%) pada April 2023 dengan mata Indeks Harga Pengguna (IHP) mencatatkan 130.0 berbanding 125.9 April 2022, menurut Jabatan Perangkaan Malaysia (DOSM).

DOSM menjelaskan kenaikan inflasi di Malaysia kekal didorong oleh restoran dan hotel (6.6%) serta makanan dan minuman bukan alkohol (6.3%).

“Namun begitu, peningkatan lebih perlahan bagi kumpulan pengangkutan iaitu 2.3% berbanding yang dicatatkan pada Mac 2023 (2.4%) sedikit sebanyak mengimbangi inflasi Malaysia daripada terus meningkat lebih tinggi,” kata DOSM, lapor Bernama.

Katanya, kenaikan inflasi itu turut didorong oleh peningkatan kumpulan hiasan, perkakasan dan penyelenggaraan isi rumah (3%); pelbagai barangan dan perkhidmatan (2.5%); kesihatan (2.1%) serta perkhidmatan rekreasi dan kebudayaan (1.8%).

Sementara kumpulan perumahan, air, elektrik, gas dan bahan api lain serta pendidikan masing-masing merekodkan kenaikan 1.6% manakala minuman alkohol dan tembakau serta pakaian dan kasut pula masing-masing meningkat sebanyak 0.6% dan 0.5%.

DOSM menyatakan kumpulan makanan dan minuman bukan alkohol menyumbang 29.5 % kepada keseluruhan wajaran IHP telah merekodkan peningkatan sederhana iaitu 6.3 % (Mac 2023: 6.9%).

Daripada 230 item makanan dan minuman, 84.3 % merekodkan kenaikan harga berbanding pada April 2022, tambah jabatan itu.

Menurut perangkaan, komponen makanan di rumah menyederhana kepada 5.0% pada April 2023 berbanding 5.6% yang direkodkan bulan sebelumnya.

“Pelaksanaan Skim Harga Maksimum Musim Perayaan (SHMMP) yang bermula pada 15 hingga 30 April 2023 selama 16 hari sedikit sebanyak meredakan inflasi komponen ini daripada terus meningkat,” tambahnya.

DOSM memaklumkan sembilan negeri merekodkan peningkatan di bawah paras nasional 3.3% dengan Kedah dan Wilayah Persekutuan Labuan masing-masing merekodkan peningkatan paling rendah sebanyak 2%.

Walau bagaimanapun, hanya lima negeri merekodkan peningkatan melebihi paras inflasi nasional iaitu Wilayah Persekutuan Putrajaya (4.1%), Sarawak (3.9%), Selangor (3.8%), Pahang (3.5%) dan Perak (3.4%).

DOSM menjelaskan, inflasi keseluruhan secara bulanan pada April 2023 meningkat marginal kepada 0.1% pada kadar yang sama yang dicatatkan pada bulan sebelumnya.

“Ini disumbangkan terutama oleh pelbagai barangan dan perkhidmatan (0.4%), pengangkutan (0.3%) serta perkhidmatan rekreasi dan kebudayaan (0.3%),” menurutnya.

Inflasi teras mengukur perubahan harga barang dan perkhidmatan yang tidak termasuk item makanan segar yang tidak menentu dari segi harga serta barang dan perkhidmatan yang tertakluk dengan kawalan harga dari kerajaan meningkat lebih perlahan kepada 3.6 % (Mac 2023: 3.8%), tambah jabatan itu.

DOSM memaklumkan kenaikan inflasi teras ini didorong oleh peningkatan perlahan kumpulan makanan dan minuman bukan alkohol yang mencatatkan 7.2 % (Mac 2023: 7.5%) serta restoran dan hotel (6.6%) (Mac 2023: 7.2%).


Asyraf disaran puji balik DAP serta padam status FB maki PH

Sebagai tanda menghormati rakan politik baharu UMNO, Datuk Asyraf Wajdi Dusuki disaran memuji DAP dan Pakatan Harapan (PH) selepas ini.

Cadangan tersebut disuarakan Ketua Penerangan Bersatu, Datuk Wan Saiful Wan Jan yang juga meminta lebih baik Ketua Pemuda UMNO itu juga memadamkan hantaran dalam akaun Facebooknya sebelum ini yang banyak membidas PH dan DAP.

“Saya risau takut-takut nanti tak dapat jadi Senator sebab PH marah.

“Terutamanya yang kat bawah ni… Tolong ubah jadi sanjungan dan pujian kepada DAP-PH ya,” sindir beliau di Facebook, hari ini.

Terdahulu, Asyraf dalam kenyataan di Facebooknya pada September 2019 menyenaraikan 10 bukti pimpinan DAP-PH pencetus api perkauman.

Dalam status tersebut, Asyraf Wajdi berkata, Pemuda UMNO memandang serius dakwaan kononnya pembangkang (PH ketika itu) bertanggungjawab memainkan isu perkauman dan bersikap rasis sedangkan terlalu banyak bukti menunjukkan pimpinan DAP-PH yang banyak mencetuskan api kebencian, perkauman dan rasis.

Antara bukti yang disenaraikan Asyraf adalah kenyataan (bekas) Menteri Sumber Manusia DAP, M. Kulasegaran yang menuduh orang Melayu Pendatang dan mendakwa orang Tamil yang paling awal bermastautin di tanah ini. (21 Julai 2018);

Exco DAP Kerajaan Negeri Selangor, Ganabatirau mendakwa serangan Kuil Sri Mariamman Seafield dirancang dan dilakukan oleh orang Melayu-Islam sehingga membangkitkan kemarahan penganut Hindu, lalu mencetuskan rusuhan dan menyebabkan kematian Allahyarham Adib. (26 November 2018).

Untuk rekod, Asyraf kalah sekali lagi dalam pertandingan Pilihan Raya Umum ke 15 (PRU-15) di kerusi Parlimen Gerik.

Spekulasi mengatakan Asyraf berharap dapat dilantik menjadi Senator dan kemudiaannya dilantik sebagai menteri dalam kerajaan PH-Barisan Nasional (BN).


Masih ramai peminjam PTPTN liat bayar hutang, 500,000 tak pernah bayar

Seramai 539,284 peminjam Perbadanan Tabung Pendidikan Tinggi Nasional (PTPTN) tidak pernah membuat bayaran balik setakat 30 Sept lepas, menurut Kementerian Pengajian Tinggi (KPT).

KPT dalam jawapan yang disiarkan di laman sesawang Parlimen hari ini memaklumkan jumlah itu adalah daripada 2,424,009 orang peminjam yang telah menamatkan pengajian dan patut mula membayar balik pinjaman mereka yang berjumlah hampir RM24.6 bilion.

“Daripada jumlah itu seramai 1,884,725 orang peminjam telah membuat bayaran balik dengan 751,216 peminjam telah menyelesaikan pinjaman.

“Seramai 427,861 peminjam sedang membuat bayaran balik secara konsisten mengikut jadual bayaran balik, manakala 705,648 peminjam membuat bayaran balik namun secara tidak konsisten,” menurut kementerian itu lapor Bernama.

KPT menjawab persoalan Datuk Salim Sharif (BN-Jempol) yang ingin tahu bilangan peminjam yang masih berhutang dengan PTPTN dan jumlah kewangan yang terlibat.

Menurut kementerian itu lagi, sehingga 30 Sept lepas, PTPTN meluluskan pinjaman kepada lebih 3.5 juta peminjam dengan jumlah pengeluaran lebih RM64.8 bilion.


Ketua Pemuda UMNO Seremban dakwa laporan aksi lucah salah

Pemuda UMNO Seremban menyifatkan laporan Agenda Daily berkaitan seorang pemimpin parti di bahagian itu yang melakukan aksi lucah sebagai ‘salah lapor’ hingga menjejaskan kepemimpinannya.

Dalam sepucuk surat bertarikh kelmarin (3 Jun 2021), Ketua Pergerakan Pemuda UMNO Bahagian Seremban, Zool Amali Hussin mendakwa laporan asal dalam Utusan Malaysia telah diubah tanpa merujuk kepadanya terlebih dahulu.

“Hasil daripada laporan berita yang diubah tersebut telah mendatangkan imej yang buruk terhadap Ketua Pergerakan Pemuda serta Ahli Jawatankuasa Pemuda UMNO Bahagian Seremban keseluruhannya,” kata Zool Amali.

Sambil memberi tempoh tujuh hari supaya Agenda Daily memohon maaf secara terbuka, beliau juga mendesak laporan ‘Pemimpin UMNO Bahagian Seremban ‘hilang’ selepas tular video aksi lucah‘ dipadamkan daripada laman portal agendadaily.com.

Zool Amali berkata pihaknya tidak teragak-agak mengambil tindakan undang-undang berkaitan perkara itu.

Kelmarin, Utusan Malaysia melaporkan Zool Amali sebagai mengesahkan individu terbabit kini gagal dikesan, malah, akaun Facebooknya juga telah dipadam.

“Individu tersebut juga telah keluar daripada semua kumpulan WhatsApp pada malam hari video itu tersebar.

“Pemuda UMNO Seremban menyerahkan kepada pihak berkuasa untuk menyiasat dan pucuk pimpinan parti untuk mengambil tindakan sewajarnya,” katanya dipetik dari Utusan Malaysia.

Agenda Daily berpendapat – selepas menyaksikan klip video yang diterima – kenyataan Zool Amali itu adalah merujuk kepada pemimpin kanan UMNO bahagian berkenaan yang merakam sendiri perlakuan lucah menunjukkan kemaluannya.

Sebaliknya, Pemuda UMNO Seremban dipercayai cuba menyembunyikan keaiban pemimpin mereka dengan berdalih isu salah lapor.

Agenda Daily hanya menulis fakta berdasarkan kenyataan keluar daripada kumpulan WhatsApp dan usaha menghubungi pelaku bagi memberi penjelasan, gagal.

Terdahulu tular klip video pemimpin kanan UMNO bahagian Seremban yang merakam perlakuan lucah menunjukkan kemaluannya sehingga didakwa mencemarkan imej parti itu dan menjadi sindiran oleh parti lawan.

Sehubungan itu, UMNO Bahagian Seremban meminta Lembaga Disiplin UMNO dan Majlis Tertinggi parti itu mengambil tindakan sewajarnya terhadap pemimpin terbabit.